
Dragi čitatelji, 

hvaljen Isus i Marija! 

Mnogo je tema koje bismo mi, mladi fra- 
njevci, željeli pretočiti u svoj časopis „Počeci", 
ali odlučismo se samo za jednu - zvanje. Ui- 
stinu, ova tema je neiscrpno vrelo, s kojeg smo 
vam nastojali donijeti barem djelič bistrine i 
svježine. 

Dogovarajući temu novog broja, imali smo 
pred očima mnoge mlade ljude koji ljube Boga 
i Crkvu, koji se raduju životu i žele pomoći svo- 
joj braći i sestrama na putu do Krista. Mnogo 
je načina izražavanja ljubavi prema Bogu i čo- 
vjeku, a jedan od njih jest i odgovor na poziv 
kojeg Bog upućuje pojedincu na svećenički i 
redovnički život. To je uistinu uzvišen poziv, 
poziv pun ljubavi. 

Papa Pio XI. (fl939.) jednom je rekao da 
nema manje mladih koje Bog zove na sveće- 
nički ili redovnički život, nego ih ima mnogo 
manje koji su poslušni poticajima božanskog 
duha. Današnje vrijeme je uistinu vrijeme pu- 
no „buke" - buke koja priječi mladim ljudima 
da osluškuju svoje srce i da se potpuno otvore 
djelovanju Duha Svetoga. Zato je svaki trenu- 
tak života crkvene zajednice dragocjena mo- 
gućnost da se u Božjem narodu, osobito kod 
djece i mladeži, pobudi osjećaj pripadnosti Cr- 
kvi i spremnost odgovora na poziv na sveće- 
ništvo i redovništvo. To je i dužnost: osobito 
svih svećenika i redovnika, da svojim osobnim 
skromnim i radinim životom, življenim u ra- 
dosti srca, privlače srca mladih prema redov- 
ništvu i svećeništvu. 1 

Želimo vama - dragi mladi - biti svjedoci 
Krista i u vremenu kada se mnogi ne osvrću 
na Boga te posvjedočiti da je Red Manje braće, 


kojega je utemeljio sv. Franjo Asiški, bratstvo u 
kojem braća, poticajem Duha Svetoga, odlućnije 
slijede Isusa Krista. Bogu, koga ljube iznad sve- 
ga po zavjetovanju se potpuno posvećuju, živeći 
Evanđelje u Crkvi na naćin kako ga je sv. Franjo 
opsluživao i predložio. 2 Ali to nije jednostavno: 
to znači naučiti trajno upirati pogled u Isusa, 
dobro ga upoznati, slušati ga u Riječi i susreta- 
ti se s njim u sakramentima; također to znači 
naučiti suobličiti svoju volju njegovoj. Potpu- 
no predanje Bogu u ljubavi, kada svakomu mo- 
žemo reći: „Brate i sestro!" Pred bilo kojim sve- 
ćenikom sv. Franjo bi prije pokleknuo, negoli 
pred anđelom! 

Želimo ohrabriti - vas mlade - i potaknu- 
ti na spremnost odgovora Gospodinu kad vas 
(po) zove na put svećeništva i redovništva. Pri- 
hvatite s velikodušnošću i zanosom ovaj znak 
osobite Gospodinove ljubavi prema vama. To 
smo mi - mladi fratri - učinili prije vas i o to- 
mu vam ovdje svjedočimo. Želimo vam kroz 
jednostavne i konkretne tekstove približiti naš 
život, prikazati našu veliku franjevačku obitelj 
i otvoriti vrata našeg Klerikata u Splitu. 

U tomu je sudjelovalo mnogo dobrih i dra- 
gih ljudi, koji su se spremno i radosno odazvali 
stvaranju novih „Početaka". Iskreno im zahva- 
ljujem te se možemo i smijemo nadati da će sva 
ljubav utkana u ovaj časopis doprijeti jednoga 
dana do srdaca mnogih koji žeđaju za Gospo- 
dinom i žele mu se potpuno predati, osobito 
po primjeru sv. Franje Asiškog. U tomu neka 
nas prati pomoć i zagovor nebeske Majke, Kra- 
ljice Franjevačkog reda! 

Urednik 


1 Usp.: OT 2,1- 

2 Usp.: Generalne konstitucije OFM. 

Ljudsko DA Bogu 



Fenomen duhovnog poziva 

Cijela je zajednica pozvana svojim primjerom upućivati 
na Boga i pomagati pojedincu koji se odlučio slijediti 
Boga. Ako djevojka ili momak osjete duhovni poziv, 
treba oko njih stvarati okružje u kojem će se to sjeme 
buditi i cvasti; da malo-pomalo dođu do zaključka: Želim 
biti redovnica! Želim biti redovnik! Želim biti svećenik! 


Fra Šimun Markulin, Split 

- student teologije 


Caravaggio: 
Pozivanje sv. Mateja 


v. Augustin (t430.), jedan 
C ^od najvećih duhovnih ota- 
ca kršćanstva, ovako opisuje svoj 
poziv u Ispovijestima: Kasno sam 
te uzljubio, ljepoto tako stara i tako 
nova, kasno sam te uzljubio! A eto, 
ti si bio u meni, a ja izvan sebe. On- 
dje sam te tražio nasrćući na ta lije- 
pa bića koja si stvorio, ja rugoba. Ti 
si bio sa mnom, a ja nisam bio s to- 
bom. Mene su daleko od tebe držale 
one stvari koje ne bi postojale kad ne 
bi bile u tebi. Zvao si me i vikao, pro- 
bio si moju gluhoću, zabljesnuo si, 



sijevnuo si i rastjerao moju sljepoću, 
prosuo si miomiris, a ja sam ga upio 
da uzdižem za tobom, okusio sam ga 
pa gladujem i žeđam, dotakao si me, 
i zato gorim za tvojim mirom. 

Susret s Gospodinom 

Duhovni poziv je nadnaravni 
Božji poziv osobi da se posveti 
svećeništvu odnosno redovniš- 
tvu. Takav je poziv očitovanje be- 
skonačnog i vječnog Boga, bespla- 
tan dar koji dolazi izravno iz Bož- 
jeg srca. Jasno je da poziv prije 
svega treba shvatiti kao događaj, 
kao nešto što se dogodilo između 
Boga i konkretnog čovjeka; to je 
osobna Božja riječ upućena poje- 
dincu. Božanska inicijativa pret- 
hodi i uvjet je ljudskog odgovora. 
Ivan Pavao II. u enciklici Pastores 
dabo vobis piše: Povijest svakog 
svećeničkog zvanja je povijest ne- 
izrecivog odnosa između Boga i čo- 
vjeka, između ljubavi Boga koji po- 
ziva i slobode čovjeka koji, u ljubavi, 
odgovara Bogu. Svijest o tako ve- 
likoj milosti isključuje bilo kakvo 
polaganje prava na poziv. Poziv je 
dar, to nije ničije pravo. Bog poti- 
če srca uz pomoć Duha Svetoga u 
svako vrijeme, u svim okolnosti- 
ma, u svim prilikama koje nadila- 
ze naše shvaćanje. 





Sam je Uskrsli Gospodin re- 
kao svojim učenicima da će pri- 
miti snagu Duha Svetoga koji će 
sići na njih i bit će mu svjedoci. 
(Usp. Dj 1, 8) Bog nam se uvijek 
otkriva, potiče na neki način na- 
šu svijest, što se očituje u našem 
neprestanom traženju smisla, 
istine, sreće. Poziv je stvaralačko 
djelo Božje, koje se ne može iz- 
gubiti: Bog ga stvara i trajno ob- 
navlja - ta neopozivi su dari i pozivi 
Božji (Rim 11, 29). Poziv je tako- 
đer priča o obraćenju. Osoba ko- 
ja prihvati Božji poziv ne živi više 
za sebe, nego za Boga i za druge. 
Poziv je mistično djelovanje: Bog 
neprestano zove, a pri tomu osta- 
je nedostižan i tajnovit. To je uvi- 
jek različit događaj: nema ponav- 
ljanja, svatko doživljava poseban 
put, različit od drugih, Bog uvijek 
nanovo govori: Ti , idi za mnom 
(Iv 21, 22b). Uz to, to je razgovor 
u slobodi: Bog se spušta do ljudi 
koji u slobodi mogu odgovoriti na 
ponudu Božje ljubavi. Poziv je dar 
ljubavi koji traži odgovor u obli- 
ku darivanja cijeloga života iz i u 
ljubavi. Na posljetku, to je Božja 
blizina nama: Bog dolazi ususret 
ljudima i želi da budemo njegovi 
predstavnici na zemlji jer nas se- 
bi izabra prije postanka svijeta da 
budemo sveti i bez mane pred njim 
( Efl , 4). 

Poticati zvanja 

Poziv dolazi od Boga, no on 
želi da mi sudjelujemo u njegovu 
djelu - ponajviše molitvom. Isus 
nas upozorava: Žetve je mnogo, 
a radnika malo. Molite dakle gos- 
podara žetve da pošalje radnike u 
žetvu svoju (Mt 9, 37-38). Rodi- 
telji, svećenici i nastavnici jesu 
najbolji primjer zvanja i primjer 


kako se zvanje čuva. No, cijela je 
zajednica pozvana svojim primje- 
rom upućivati na Boga i pomagati 
pojedincu koji se odlučio slijedi- 
ti Boga. Ako djevojka ili momak 
osjete duhovni poziv, treba oko 
njih stvarati okružje u kojem će 
se to sjeme buditi i cvasti; da ma- 
lo-pomalo dođu do zaključka: Že- 
lim biti redovnica! Želim biti redov- 
nik! Želim biti svećenik! Osobito su 
svećenici pozvani svjedočiti Kri- 
sta i tako u duši mladića probu- 
diti želju za svećeničkim odnosno 
redovničkim pozivom (zvanjem). 
Kada ste sigurni u poziv, pozvani 
ste biti ustrajni i nepokolebljivi. 
Sjećamo se Isusova obećanja: I tko 
god ostavi kuće, ili braću, ili sestre, 
ili oca, ili majku, ili ženu, ili djecu, ili 
polja poradi imena mojega, stostru- 
ko će primiti i život vjećni baštiniti 
(Mtl9, 29). 

Sv. Toma je rekao da se božan- 
ski pozivi na savršenstvo života 


trebaju prihvatiti bez odlaganja. 
Naravno da će za to postojati pre- 
preke koje će odugovlačiti s vašim 
odgovorom, unatoč dobroj volji. 
Stoga, potrebno je zaštititi ovaj 
Božji dar, biti u neprestanom pri- 
jateljstvu s Bogom: čestim pristu- 
panjem sakramentima, u molitvi 
i meditacijama, kroz duhovno 
vodstvo i slično. Ponekad se za 
očuvanje poziva traži bolna i duga 
borba - ne budite potišteni i izne- 
nađeni, nego se borite do uspje- 
ha. Dakle, svatko tko osjeća poziv 
od Boga, nerijetko se mora suko- 


biti sa samim sobom, svojim ma- 
nama, strahom od odgovornosti, 
strahom od žrtve; ali treba se bo- 
riti i protiv đavla koji se osobito 
raduje gašenju duhovnog poziva. 
Pogotovo se nemojte nikada obe- 
shrabriti. Sv. Pavao nam poruču- 
je: Ta vjeran je Bog: neće pustiti da 
budete kušani preko svojih sila, nego 
će s kušnjom dati i ishod da možete 
izdržati (IKor 10,13). Ponekad se 
treba suočiti i s nerazumijeva- 
njem obitelji prema vašem pozivu 
od Boga, što se događa zbog ne- 
znanja i manjka vjere. 

U Crkvi i za Crkvu 

Duhovno zvanje nije isključi- 
vo usmjereno na vlastito izgrađi- 
vanje, to je dostojanstvena uloga 
koju je Bog povjerio nekim osoba- 
ma za posvećivanje njihovih bli- 
žnjih. Čitamo u Poslanici Hebreji- 
ma: Svaki veliki svećenik, zaista, od 
ljudi uzet, za ljude se postavlja u od- 
nosu prema Bogu da prinosi darove 


i žrtve za grijehe (Heb 5, 1). Kako 
bi se postalo svećenikom, treba 
biti posebno pozvan od Boga: I 
nitko - nastavlja Poslanica - sam 
sebi ne prisvaja tu ćast, nego je pri- 
ma od Boga, pozvan kao Aron (Heb 
5,4). U dokumentu Pastor es dabo 
vobis, nakon što ističe da svaki 
poziv dolazi od Boga, Ivan Pavao 
II. posebno naglašava da se poziv 
nikada ne daje izvan ili neovisno 
o Crkvi, već se događa u Crkvi i 
njezinim posredstvom. Ne samo 
da poziv dolazi posredovanjem 
Crkve, ne samo da se prepoznaje 


Dragi mladi , snagom Duha Svetoga , možete reći DA 
Bogu i uz neizmjernu pomoć njegove milosti možete 
uspjeti u pozivu na ljubav , na služenje , na zajedništvo 
- jednom riječju: biti svećenik i redovnik. 

i ostvaruje u Crkvi, nego se očitu- 
je i kao služenje Crkvi. Dakle, po- 
ziv dolazi od Boga, ostvaruje se u 
Crkvi i služenje je Crkvi. To je dar 
određen za izgradnju Crkve i šire- 
nje kraljevstva Božjega u svijetu. 

Nitko nema pravo na redovnič- 
ko i svećeničko zvanje pa kada je 
osobno i uvjeren u poziv. Za ovo 
nalazimo potvrdu i u Bibliji: sv. 
Pavao, nakon što je iznio Timo- 
teju koje sve vrline trebaju imati 
kandidati, dodaje: Ruku prebrzo ni 
na koga ne polazi i ne budi dionikom 
tuđih grijeha! (1 Tim 5, 22). 

Biti redovnik, biti svećenik 

Redovništvo je po sebi upu- 
ćeno posvećivati ljude, to je dar 
Božji za Crkvu i svijet. Ono spa- 
da u bit Crkve, samo je srce Cr- 
kve. Redovnike (franjevce i dr.) je 
Krist Gospodin pozvao da budu 
s njim i da propovijedaju rado- 
snu vijest. Pripadnost franjevaca 
Kristu očituje se osobito polaga- 
njem zavjeta čistoće, siromaštva 
i poslušnosti koji su osnovani na 
Gospodinovim riječima te su sto- 
ga Božji dar koji je Crkva primila 
od svoga Gospodina. 1 Franjevci, 
potpomognuti Duhom Svetim, 
idu u susret suvremenom čovjeku 
po cijelome svijetu, uvijek se vra- 
ćajući na izvore, a to je karizma 
sv. Franje iz Asiza. Svakom čovje- 
ku navješćuju Boga, odgovarajući 
tako na znakove vremena i po- 
trebe Crkve. Ta i sam je Gospodin 
rekao: Pođite po svem svijetu, pro- 
povijedajte evanđelje svemu stvore- 
nju. Promatrajući Krista, svjedoče 
njegovu ljubav današnjem napa- 
ćenom čovjeku (Mk 16, 15). 


Naviješ tanje radosne vijesti 
jest prva dužnost svakog sveće- 
nika. Riječi Vittoria G. Rossa 2 
pomažu nam razumjeti svećeni- 
ka: Svećenik nije čovjek poput dru- 
gih - kada bi bio poput drugih, ne 
bi bilo potrebe za njim. Čovjek koji 
može izgovoriti riječi koje mi mogu 
pomoći da ne završim u paklu, već 
da se možda domognem raja, riječi 
koje mi mogu pomoći da smireno, s 
vedrinom i nadom prihvaćam nesre- 
će, pa i onu najružniju - smrt, taj ne 
može biti čovjek poput mene. 3 

Evo me, mene pošalji 

Dragi mladi, snagom Duha 
Svetoga, možete reći DA Bogu i 
uz neizmjernu pomoć njegove 
milosti možete uspjeti u pozivu 
na ljubav, na služenje, na zajed- 
ništvo - jednom riječju: biti sve- 


ćenik i redovnik. Zagrljaj s Lju- 
bavlju, Isusom Kristom, sigurno 
će uroditi plodovima u vašim ži- 
votima. Bog ima plan ljubavi za 
svakoga od vas, samo mu se otvo- 
rite u slobodi. Odluka je vaša, uz 
Božju pomoć. 

Ne bojte se slijediti Isusa! Ne 
bojte se napraviti najbolje od 
onoga što imate u svom životu s 
Bogom! Ne bojte se dati sve! Ne 
bojte se moliti, biti prijatelji Bož- 
ji! Ne bojte se dati drugima, pose- 
bice onima koji pate! Ne bojte se 
slušati Božji glas u svojim srcima! 
Ne bojte se prigrliti križ! Ne bojte 
se hrabro svjedočiti drugim ljudi- 
ma snagu i ljepotu Kristove ljuba- 
vi! Ne bojte se biti nova snaga u 
Crkvi! Ne bojte se! 

Isplati se! ■> 



1 Usp. Lumen gentium, 43. 

2 V. G. Rossi (1898.-1978.), talijanski pisac. 

3 Usp. Boninsegna, Enzo, Svećenice, tko si? Otajstvo među nama, Teovizija, Zagreb, 2010., str. 157. 

Božji poziv mijenja povijest 

Poziv u Bibliji 


Poziv dan Mariji je bio najveći poziv cijelog Svetog pisma , 
bijaše to poziv za spasenje , za otkupljenje , za Kristovo 
rođenje , za njegovu muku , smrt i uskrsnuće . Marija je 
svojim pristankom na vršenje Njegove volje i poziva 
postala majka Boga , majka svima nama , majka našeg 
Spasitelja i samog našeg spasenja . 


og, kada zove, stvara ne- 
što novo ili u potpunosti 
mijenja život pozvanoga. U Sve- 
tom pismu velik je broj onih koje 
je Bog svojim pozivom mijenjao: 
Abraham, Mojsije, Šaul, Izaija, 
Ezekiel, Djevica Marija, Simun- 
Petar, Pavao i mnogi drugi. Na 
sve se njih odnose Isusove riječi: 
Ne izabraste vi mene , nego ja iza- 
brali vas i postavih vas da idete i 
rod donosite i rod vaš da ostane te 
vam Otac dadne što ga god zaištete 
u moje ime (Iv 15,16). Ovdje će- 
mo prikazati četiri lika iz Svetog 
pisma, koji su svojim DA Bogu 
mijenjali povijest svojega naro- 
da, ali i cijeloga čovječanstva. 

Abraham 

Abrahama je Bog pozvao na 
izlazak iz zemlje svojih predaka, 
bez ikakva određena cilja, a ni 
smjera; jedino što mu Bog na po- 
četku daje jest obećanje o zemlji 
punoj nade. Bog ga zove na po- 
vjerenje, Abraham je bio pozvan 
da napusti siguran i sretan život: 
Jahve reče Abramu: „Idi iz zemlje 
svoje, iz zavičaja i doma očinskog, u 
krajeve koje ču ti pokazati... (Post 
12). Svojim se odazivom na Božji 
poziv prepušta neizvjesnoti; koja 


je utemeljena na velikom povje- 
renju u Boga. 

Božji poziv upućen Abrahamu 
je i poziv da bude blagoslov dru- 
gima jer ga Bog poziva da bude 
otac mnogim narodima, da po- 
stane temelj na kojem će drugi 
graditi. Bog Abrahama poziva da 
živi tako da i mnogi poslije njega 
budu sretni. Da živi tako da drugi 
u njemu imaju primjer kako valja 
živjeti u ovom svijetu, da čovjek 
ostvari svoju sličnost s Gospodi- 
nom Bogom. Više od tisuću riječi 
vrijedi jedan živi primjer. 

Judita 

Za razliku od Abrahama, Judi- 
ta svoj poziv nije primila ,,u uho“, 
već u srce. Njoj Bog nije izravno 
govorio niti ju je izravno pozivao. 
Ona je svoj poziv u srcu osjećala 
i taj glas Boga slušala i opsluživa- 
la. Ono što je nju nadasve krasilo 
jest molitva. Molitvom je pozva- 
na i uz pomoć molitve je i učinila 
herojsko djelo za spas Izraela. S 
molitvom na usnama spasila je 
svoj narod pred asirskim kraljem 
Holofernom: Gospode, Bože svake 
sile, svrni u ovom času pogled svoj 
na djelo ruku mojih, da se podiči 
Jeruzalem. (Jdt 15,9). Od smrti 

Primi Kristovo evanđelje kojemu si 
postao navjestitelj. Nastoj vjerovati 
što pročitaš, učiti što uzvjeruješ, 
živjeti što učiš! 

Poziv je Božje cijelo 
upućeno čovjeku i on je 
tajanstveno cijelo , uvijek 
različit događaj , dijalog u 
slobodi i dar ljubavi . 

svoga muža Manašea nije gubi- 
la vjeru, nije krivila Boga, već je 
na kraju postala njegova služ- 
benica i žena za Boga i od Boga. 
Neprestano je slavila Njegovu 
veličinu i svemoćnost. 1 Bog na 
to nije ostao ,,imun“, već ju je na- 
gradio duhom herojstva i dugim 
životom (umrla je u 105. godini 
života). Kroz molitvu dolazi po- 
ziv, kroz molitvu dolazi snaga, 
kroz molitvu postajem Božji, 
kroz molitvu Ga čujemo. Judita 


je molila, Boga čula, snagu dobi- 
la i Njega proslavila. 

Nakon dva divna lika iz Sta- 
roga zavjeta, sjetit ćemo se dva- 
ju likova iz Novoga zavjeta i na 
njihovu primjeru učiti o Božjem 
djelovanju u povijesti čovječan- 
stva. 

Marija, Isusova majka 

Evanđelist Luka nam dono- 
si prekrasne riječi djevice Mari- 
je: Neka mi bude po riječi tvojoj! 
(Lk 1, 38). Najsavršeniji odaziv 
u Svetom pismu bijaše baš ovaj 
Marijin. Majka Gospodina naše- 
ga Isusa Krista nije se bojala, nije 
oklijevala, nije premišljala, ona je 
na poziv Boga odgovorila s ned- 
vosmislenim, čvrstim i jasnim 


,,DA!“. Za razliku od spomenutih 
velikana Svetoga pisma, o Mari- 
ji nalazimo jako malo napisanih 
redaka u Novom zavjetu, no ona 
je najveća, najizvrsnija, najpot- 
punija u ostvarivanju poziva. 

Poziv dan Mariji je bio najveći 
poziv cijelog Svetog pisma, bija- 
še to poziv za spasenje, za otku- 
pljenje, za Kristovo rođenje, za 
njegovu muku, smrt i uskrsnuće. 
Nedopustivo je i nemoguće pro- 
matrati poziv Mariji bez Isusa 
Krista. Svojim prihvaćanjem po- 
ziva Marija je rekla ,,DA!“ za na- 
še izbavljenje, naše otkupljenje. 
Njezin Veliča osim veličanja Boga 
ima i snažnu proročansku poru- 
ku 2 jer kroz njezin hvalospjev či- 



Leonardo da Vinci: Navještenje 

ta se ono što će uslijediti kad se 
njezin Sin očituje svijetu u svojoj 
slavi: ...Iskaza snagu mišice svo- 
je, rasprši okolice umišljene. Silne 
zbaci s prijestolja, a uzvisi neznat- 
ne... (Lk 1, 51-52). Tako je Mari- 
ja svojim pristankom na vršenje 
Njegove volje i poziva postala 
majka Boga, majka svima nama, 
majka našeg Spasitelja i samog 
našeg spasenja. Istina, prošla je 
kroz bol, mač je ranio i njezino 
srce na kalvariji njezina sina, no 
ostala je do kraja Njegova služ- 
benica. Sa suzama u očima i boli 
u grudima i dalje je nastavila sli- 
jediti ono što je obećala pa je na 
kraju bila i uz apostole. Odaziv 
na poziv ne znači da naše borbe 


prestaju i da neće biti boli. Oda- 
ziv zahtjeva cijelo naše biće, na- 
šu ustrajnost do kraja. Marija je 
sve to prošla, sebe dala i na kraju 
i sve dobila - slavu nebesku uz 
svoga Sina i njegova Oca. 

Šimun Petar 

Petar nije bio velik i utjecajan 
čovjek. Bio je ribar: imao je svoje 
lađe i ljude koji su zajedno s njim 
ribarili. U Evanđelju po Luki či- 
tamo o pozivu upućenom Petru: 
Vidjevši to, Simun Petar pade do 
nogu Isusovih govoreći: Idi od me- 
ne! Grešan sam čovjek, Gospodi- 
ne!” Zbog lovine riba što ih uloviše 
bijaše se zapanjio on i svi koji bi- 
jahu s njime, a tako i Jakov i Ivan, 
Zebedejevi sinovi, drugovi Simu- 

novi. Isus reče Šimunu: “Ne boj se! 
Odsada ćeš loviti ljude! (Lk 5). 

Petra je Isus pozvao tri puta. 
Prvi put kad ga je zamolio da uđe 
u njegovu lađu i da otisne malo 
od kraja. Petar ga je pustio u la- 
đu. Drugi put ga je Isus pozvao 
da baci mreže u more. Petar je 
bio ribar, znao je zanat. Zato je 
išao po noći u lov jer po danu ne 
može očekivati mnogo ulova. Bio 
je umoran i nezadovoljan zbog 
praznih mreža i vjerojatno je ne- 
strpljivo čekao da stavi mreže na 
sušenje pa da ode nešto pojesti i 
spavati. No ipak, poslušao je Isu- 
sa: Ali na tvoju riječ. I treći put, 
kad se Petar prenerazio od silnog 
ulova i kad se skrušen prikazao 
nedostojnim tolike Božje milosti, 
Isus mu upućuje poziv da posta- 
ne ribarom ljudi, a on će kasnije 
postati prvi papa u povijesti čo- 
vječanstva. 

Zaključak - temeljni aspekti 
poziva u Bibliji 

Kao što vidimo, poziv je Božje 
djelo upućeno čovjeku i on je: 

• Tajanstveno djelo: dolazi od 
Boga koji uvijek poziva. Bog uvi- 
jek ostaje otajstvo, nedostižan. 

• Uvijek različit događaj: ne- 
ma ponavljanja, svatko doživlja- 
va vlastiti put, različit od drugih. 

• Dijalog u slobodi: Bog se pri- 
bližava čovjeku. U slobodi se daje 
čovjeku, koji može odgovoriti na 
ovu ljubav u svojem konkretnom 
životu. 

• Dar ljubavi: Božji poziv je 
Ljubav koja nam se pridružuje i 
traži od nas odgovor ljubavi, od- 
nosno naš život kao dar. ■> 

1 Usp. M. CRVENKA, Svetopisamske žene, 
Knjižnica „Marije", Split, 1997., str. 79. 

2 Usp. Isto, str. 190. 

Nasljedovati 
sv. Franju Asiškog 

Franjevaštvo kao duhovni poziv 

Nasljedujući sv. Franju , franjevci i franjevke svečano 
izjavljuju da „ stavljaju na stranu vlastite probitke 
da postaju „ glinenim sudom “ koji dopušta da u 


njemu pohranjeno ,,blago“ 



Fra Antonio Mravak 

- student teologije 


svijetli na van. 

ok razmišljamo o ovoj 
stvarnosti, nameće nam se 
pitanje: koji su bitni elementi re- 
dovništva? To su: 1. nasljedova- 
nje Krista i življenje evanđelja, 
2. zavjeti - čin vječnog predanja 
Bogu u redovničkom životu, 3. 
život u zajednici prema pravi- 
lu utemeljitelja (benediktinci 
- prema pravilu sv. Benedikta, 
franjevci - pravilo sv. Franje, 
dominikanci, karmelićani...) i 4. 
karizma - znak prepoznatljivo- 
sti pojedine redovničke zajedni- 
ce u Crkvi. 

Nastanak i razvoj redovništva 

U 4. stoljeću sv. Antun Pu- 
stinjak je na Istoku u Egiptu, 
pokorničkim i isposničkim na- 
činom življenja, postavio te- 
melje redovništva. Oko njega 
su se vrlo brzo počeli okupljati 
učenici, ali to još nije bio orga- 
nizirani zajednički život, kao u 
današnjem smislu. Sv. Pahomi- 
je će prvi započeti organizirati 
zajednički život u samostanima 
i od tada možemo pratiti razvoj 
života u zajednici. Potrebno je 
svakako istaknuti da se prvo ra- 
zvilo monaško redovništvo - re- 
dovnici koji su živjeli osamljeni 



u pustinji čineći pokoru. Nešto 
kasnije razvili su se tzv. cenobiti 
ili redovnici koji žive u zajednici. 
U 4. stoljeću i na Zapadu se poči- 
nje organizirati redovnički život, 
a temelje mu postavlja sv. Au- 
gustin u sjevernoj Africi. Ocem 
zapadnog redovništva nazivamo 
sv. Benedikta, s glasovitim pra- 
vilom u čijem je središtu: Ora et 
lahora (Moli i radi). 

U 13. stoljeću s prosjačkim 
redovima u zapadnoj Europi 
počinju nicati novi oblici redov- 
ničkog načina života. Preteče 
takvog oblika redovništva su 
sv. Franjo Asiški i sv. Dominik. 
U isto vrijeme nastaju i ženski 
redovi, kao što je red sv. Klare 
(klarise). Daljnje buđenje redov- 
ničkoga života susrećemo u 16. 
stoljeću u vrijeme Tridentskog 
sabora, nastankom Družbe Isu- 
sove pod vodstvom sv. Ignacija 
Loyolskog. U Italiji sv. Angela 
Merici osniva družbu za odgoj 
djevojaka. U isto se vrijeme ob- 
navljaju i već postojeći redovi, a 
u Španjolskoj sv. Terezija Avilska 
obnavlja muški i ženski ogranak 
karmelskog reda (karmelićani). 

Posljednjih stoljeća nastaju 
mnoge muške i ženske zajedni- 
ce. Ti instituti posvećena života 
postaju prepoznatljivi po različi- 
tim karizmama: pastoral, misije, 
poučavanje i odgoj, služenje bo- 
lesnicima i dr. Drugi vatikanski 
sabor (1962.-1965.) posebno će 
staviti naglasak na redovništvo, 
s pozivom na osuvremenjenje i 
povratak izvornijem nasljedo- 
vanju Krista i življenju Evanđe- 
lja. Možemo reći da su zahtjevi 
uvijek isti: nasljedovanje Krista 
i opsluživanje Evanđelja. 

Sv. Franjo Asiški 

(1182.-1226.) 

Franjin duh još i danas na- 
dahnjuje. Njegovo je svjetlo či- 
sto i prodorno i ne gasi se prem- 
da se upalilo prije osam stoljeća. 
Iskustvo Franje i njegove prve 
braće postalo je životni program 
mnogima i ono je kroz ovo dugo 
razdoblje imalo svoje uspone i 
padove, ali je uvijek ostalo uzor 
i nadahnuće svima onima koji su 
željeli živjeti Evanđelje po uzo- 
ru na asiškog Siromaška. Franjo 
se rodio 1182. godine u Asizu. 
Njegov otac Petar Bernardone u 
svome je sinu gledao nasljednika 
koji će ga zamijeniti u trgovač- 
kom poslu. Franju to ne zanima, 
jednostavno ga ne ispunja. Nje- 
gov pogled usmjeren je prema 
viteštvu. O tome sanjari. 

Franjo kreće na čelu odreda 
prema Spoletu, udaljenom de- 
setak kilometara od Asiza. Ali 
neće stići daleko, jer ga Bog baš 
tu čeka! Bog mu se objavljuje u 
vrućici. U mrkloj noći Franjo ču- 
je glas: Franjo, reci mi: Je li kori- 
snije služiti gospodaru ili slugi, 
kralju ili podaniku? - Gospodaru! 
- odgovori Franjo. A zašto onda 
ostavljaš gospodara radi sluge? 
Neočekivano svjetlo dirnu Fra- 
nju, zbuni mu dušu, pa poviknu: 
Gospodine, što želiš da učinim? 
Ove riječi počinju mijenjati Fra- 
njin život. Čuo je odgovor: Vra- 
ti se u svoj grad i ondje će ti se reći 
kako moraš shvatiti ovo viđenje. 
Domogavši se Asiza, Franjo traži 
mjesta tišine. Stari snovi su već 
zapali u zaborav. Rado odlazi u 
crkvicu Sv. Damjana u kojoj je 
bilo bizantinsko raspelo. Jednog 
dana Franjo čuje s Križa glas: 


Franjo, idi i popravi kuću moju, ko- 
ja se kako vidiš, ruši! Od tada Fra- 
njo postaje slobodan. Odriče se 
oca, bacivši preda nj novac i odi- 
jelo; Od sada ću moći govoriti Oče 
moj koji si na nebesima! - radosno 
je uzviknuo Franjo. 

Ubrzo mu se pridružuju i pr- 
va braća. Svojim propovijeda- 
njem izazivao je kod drugih ve- 
likodušnost i zanos da ga slijede. 
Jednostavno, živio je ono što je 
propovijedao. Iako nije ni po- 
mišljao da osnuje novi Red, jer 
je želio živjeti onako kako mu 


Jusepe de Ribera: 
Sv. Franjo Asiški 

je Krist naredio, sve veći broj 
onih koji su ga željeli slijediti 
nagnao ga je da osnuje Red i da 
se podvrgne crkvenoj vlasti. Na 
par stranica naniže nekoliko od- 
lomaka iz Evanđelja: o pozivu, 
o siromaštvu, o radu u Božjem 
kraljevstvu i za Božje kraljev- 
stvo... K tome je dodao nekoli- 
ko rečenica o životu zajednice, o 
odnosu prema braći i sestrama u 
svijetu. U ljeto 1209. godine Fra- 
njo se sa svojom braćom zaputi 
prema Rimu papi Inocentu III. 
Franjo traži samo jedno: da mo- 
že živjeti po Evanđelju. Noćno 
Papino viđenje - u kojem neki 


siromašak ramenima podupire 
stupove Lateranske bazilike, u 
kojem će sutra ujutro prepoznati 
Franju - riješilo je čvor. Papa je 
usmeno potvrdio Pravilo. 

Franjo je u potpunosti prožet 
Kristom. Osobito mu je u du- 
ši Kristovo čovještvo. Franjo je 
konkretan čovjek. Kao i dijete, 
on želi vidjeti ono što ljubi. Po- 
sebno su ga privlačila tri otajstva 
iz Kristova života na zemlji: Kri- 
stovo rođenje, muka i trajna pri- 
sutnost u Euharistiji. U Grecciu 
1223. godine želi vlastitim oči- 
ma promatrati neizrecivi prizor: 
pravi jaslice, božansko Djetešce 


privija k srcu u zanosnoj ljubavi 
jer se ono utjelovilo da bismo ga 
mogli milovati. Otajstvo Kalvarije 
posebno je u Franjinu srcu budi- 
lo osjećaj sućuti. Toliko je bio za- 
ljubljen u otajstvo muke i križa, 
da je znao lutati po šumi i plaču- 
ći vikati: Ljubav nije ljubljena! U 
Euharistiji, otajstvu Kristova ti- 
jela i krvi, Franjo nalazi i jaslice i 
križ. Kaže: ...Od samog Svevišnjeg 
Sina Božjega ništa ne vidim na tje- 
lesan način na ovom svijetu, osim 
njegova presvetog Tijela i Krvi. 
Za Franju je Euharistija središte 
svijeta, izvor života jer je u njoj 
Krist. Kao što ljubi čovjeka, Fra- 



Svoju lađu sada ostavljam žalu, odsad idem kamo šalješ me ti. 

njo tu istu ljubav iskazuje i pri- 
rodi jer ona je za njega najljep- 
ša knjiga ispisana prstom Boga 
živoga. I voda i vatra, i travka 
i hrast, i ptica i vuk, i mjesec i 
sunce za Franju su brat i sestra. 

0 tome nam najbolje svjedoči 
njegova Pjesma brata Sunca. 

Godine 1224. Franjo se povla- 
či na La Vernu, gdje prima rane 
Kristove. Zbilo se to o blagdanu 
Uzvišenja sv. križa (14. rujna). 
Godine 1225. Franjo se vraća u 
rodni grad. Teško bolestan, go- 
tovo slijep. U početku boravi u 
biskupovoj palači. No, Franjo 
se želi vratiti na mjesto gdje je 
spoznao svoj put - u crkvu Sv. 
Marije Anđeoske. Prvoga dana 
mjeseca listopada Franjo je po- 
zvao braću da ih blagoslovi. Bla- 
goslovio je sav svoj Red, sve nje- 
gove članove, tadašnje i buduće. 
Okružen braćom preminuo je 3. 
listopada 1226. godine. Dan po- 
slije, 4. listopada, Franjino tije- 
lo preneseno je u crkvu Svetoga 
Jurja na čijem se mjestu danas 
nalazi Bazilika svete Klare i tu 
ga sahraniše. Dvije godine posli- 
je, 15. srpnja 1228., papa Grgur 
IX. proglasio ga je svetim. Dana 
25. svibnja 1230. njegovi zemni 
ostatci preneseni su u veličan- 
stvenu baziliku koja nosi njego- 
vo ime. 

Franjevačka karizma 

Svatko tko želi govoriti o sv. 
Franji Asiškom, mora imati pred 
sobom program, tj. karizmu ko- 
ja se nalazi u povijesti njegova 
života i koju je predao cijelom 
Redu. U Oporuci sv. Franjo piše: 

1 kad mi je Gospodin dao braću, 
nitko mi nije pokazao što mi va- 
lja činiti, nego mi je sam Svevišnji 


objavio da moram živjeti po nači- 
nu svetog Evanđelja. Bog ni njega 
ni njegovu braću ne želi odvojiti 
od svijeta samo za sebe: Propovi- 
jedajte svima da je blizu nebesko 
Kraljevstvo. Svoje poslanje Fra- 
njo je otkrio u Evanđelju. Ono 
je Kristova riječ, Kristova volja, 
Kristov život i Kristov primjer. 
Zbog toga će on s Evanđeljem 
uskladiti svoju misao, volju i vla- 
danje. Evanđelje mu je jedino 
blago, zakonik i pravilo, neiscr- 
piv izvor života i milosti. 

U živom Evanđelju je našao i 
uzor za zavjete: poslušnost, či- 
stoću i siromaštvo. Nasljedujući 
sv. Franju, franjevci i franjevke 
svečano izjavljuju da „stavljaju 
na stranu vlastite probitke", da 
postaju „glinenim sudom" koji 
dopušta da u njemu pohranjeno 
,,blago“ svijetli na van. Zavjeti 
pretpostavljaju spoznaju, pro- 


sudbu, odlučan izbor, čin slo- 
bodne volje, sve što omogućuje 
zavjetovaniku da ,,živi“ evanđe- 
oske savjete siromaštva, čisto- 
će i poslušnosti, ljubeći i tražeći 
nadasve Boga, koji je nas prvi 
uzljubio ( Perfectae caritatis). Re- 
dovnici i redovnice ulaskom u 
samostan nipošto se ne odriču 
svoga ljudskog dostojanstva, 
nego ga upravo svojim životom 
promiču; a svojim pokorničkim 
životom sve se više suobličuju 
Kristu, pobjeđujući u sebi narav- 
noga požudnog čovjeka. 

Zavjet siromaštva znači iza- 
brati život čovjeka koji je oslo- 


bođen posjedovanja materijal- 
nih dobara koja često ljude na 
razne načine sputavaju, a katkad 
čak i zarobljavaju. Zavjet čisto- 
će, u duhu Isusova evanđeoskog 
savjeta, zorni je navještaj budu- 
ćega života u Kraljevstvu nebe- 
skom u kojem se ljudi neće ni 
udavati ni ženiti. I taj zavjet slu- 
ži oslobađanju čovjeka za bolje 
služenje širem krugu ljudi, nego 
što se to može u obitelji. Položi- 
ti zavjet poslušnosti nipošto ne 
znači odreći se svoje savjesti ili 
svoje osobne slobode, nego zna- 
či odreći se svojevoljnosti da bi 
se bolje ostvarivala karizma re- 
dovničke zajednice. Ako pažljivo 
promatramo ova tri navedena 
zavjeta, možemo zaključiti da 
usko povezana i usmjerena su 
na izgradnju čovjekova dosto- 
janstva, njegove čovječnosti i 
njegove slobode. ■> 


Svojim propovijedanjem sv. Franjo je izazivao kod drugih 
velikodušnost i zanos da ga slijede. Jednostavno , živio 
je ono što je propovijedao. 

Radnici u Franjevaci u svijetu i Domovini 

vinogradu Gospodnjem 


Susret s fratrom uvijek će te ispuniti nečim posebnim , 
jer uz ono što je zajedničko svim ljudima , on u sebi 
ima nešto što ga čini jedinstvenim. Lik franjevca 
kojega možeš susresti širom svijeta obilježava prije 
svega jednostavnost i vedrina. Ta predanost Bogu , 
uz koju se veže i prisnost sa čovjekom , oblikovala je 
mišljenje čovjeka o franjevcu kojega zaista na raznim 
meridijanima i paralelama ljudi doživljavaju kao živoga 
svjedoka ljepote života s Bogom. 



f 

-A s 


Fra Jurica Hrgović, VVashington 

- student klasičnih jezika 


V eć osam stoljeća vidljiv je 
trag koji širom svijeta ostav- 
ljaju manja braća. Ovi jednostav- 
ni sljedbenici asiškog siromaška 
prolaze ovim svijetom i darivaju 
svoj život Bogu i čovjeku slijede- 
ći stope Kristove. A sve je počelo 
još početkom 13. stoljeća, kada 
je Bog zapalio plamen ljubavi u 
srcu jednog mladića. Ime mu je 
bilo Franjo. Odrastao je u boga- 
toj trgovačkoj obitelji i trebao bi- 
ti nasljednik koji će voditi uspje- 
šan obiteljski posao u trgovini 
odjećom. Umjesto toga, nakon 
dubokih unutarnjih borbi, od- 
važio se na drugačiji životni put. 
Iako je imao mogućnost odabra- 
ti najsjajniju odjeću iz skladišta 
koja su mu pripadala, u ruke uzi- 
ma samo ogrtač od najskromni- 
jeg platna kojega veže komadom 
konopa. Pred osiguranom i nao- 
čigled svijetlom budućnošću od- 
lučuje se na način života u pot- 
punosti prepušten Božjoj pro- 
vidnosti. Neshvaćen i odbačen 


od vlastite obitelji, rodbine i pri- 
jatelja kreće u avanturu života s 
Bogom. Ljudski gledano proma- 
šen život, ali povijest je pokazala 
da je njegov, u ljudskim očima, 
krivi put, ipak bio ispravan jer se 
prepustio Duhu Božjemu. U Fra- 
njino vrijeme mnogi su mladići 
slično pokušavali, jer ih tadašnji 
životni stil nije ispunjao, ostav- 
ljao ih je praznim. Nažalost, svi 
ti pokušaji bili su uglavnom ne- 
uspješni. Njihovi začetnici su 
nakon početnog zanosa ostali 
razočarani i usamljeni, a neki su 
čak postali i heretici. Što li je to 
bilo posebno u Franjinom životu 
da je za sobom privukao i privla- 
či toliko mnoštvo ljudi željnih 
nečega novoga? Možda rješenje 
leži u jednostavnom predanju 
Bogu i njegovoj Crkvi. Osnovna 
oznaka Franjinog i franjevač- 
kog života je tako jednostavno 
uočljiva. Franjo je sav svoj pro- 
gram sažeo u kratkom Pravilu 
kojemu je u temelju poziv na 

življenje Evanđelja u zajedništvu 
s Crkvom. Dakle, nadahnut Du- 
hom Svetim postavio je siguran 
temelj budućnosti svoga reda: 
zapisanu Božju Riječ koja ima 
snagu da svaku generaciju ljudi 
uputi ispravnim putem na nji- 
hovim životnim križanjima te i 
vez s Crkvom, zajednicom braće 
i sestara koja na čelu s papom 
želi ostvariti bolji i pravedniji 
svijet već ovdje na zemlji - ili da 
se izrazimo Isusovim riječima, 
želi stvarati ozračje Kraljevstva 
Božjeg. 

Franjevci u svijetu 

Franjevačka obitelj veoma je 
raznolika. Danas u svijetu posto- 
je tri franjevačka reda. U prvi red 
ubrajaju se franjevci (OFM), fra- 


njevci konventualci (OFM Conv) 
i franjevci kapucini (OFM Cap). 
Drugi franjevački red čine sestre 
klarise. One nose ime po djevojci 
Klari koja je ponesena Franjinim 
oduševljenjem, svoj život tako- 
đer željela posvetiti Bogu. Sestre 
sv. Klare do dana današnjega ži- 
ve u potpunoj predanosti Bogu. 
Odabrale su zatvorenost od svi- 
jeta i trajnu upućenost na Boga. 
Život im je ispunjen molitvom i 
radom. Osobitu raznolikost pru- 
ža nam Treći red sv. Franje. On 
obuhvaća mnoštvo ljudi koji su 
zavoljeli sv. Franju i koji nasto- 
je da se njegov duh prepozna- 
je u njihovom življenju. Iako se 
unutar ovog ogranka franjevač- 
ke obitelji nalaze svećenici i re- 


Idite po svem svijetu i 
propovijedajte Radosnu 
vijest svakom stvorenju. 

Kako je lijepo kao 
braća zajedno živjeti 


dovnička braća (TOR), ipak je 
najveći broj članova trećeg fra- 
njevačkog reda laičkog staleža. 
Ne zaboravimo također na mno- 
ge svećenike i članove drugih 
redovničkih zajednica koji uz 
pripadnost vlastitoj zajednici, 
pristupaju i trećem franjevač- 
kom redu (bi. Alojzije Stepinac). 
Mnogi oblici redovničkog života 
poput raznih kongregacija i in- 
stituta razvili su se na temelju 
franjevačke karizme. Osobito je 
prepoznatljiva oduševljenost sv. 
Franjom kod mladih koji se for- 
miraju u franjevačku mladež, a 


lik sv. Franje je veoma blizak i 
djeci, pa se možemo nadati da će 
u budućnosti neki pojedinačni 
pokušaji uroditi boljom poveza- 
nošću i takvih zajednica. 

Prethodni odlomak pokazuje 
nam bogatstvo koje predstavlja 
Franjevački red unutar Katoličke 
crkve. Zbog ograničenog opsega 
ovog članka u nekoliko ću riječi 
predstaviti samo prvi i najbroj- 
niji dio prvog franjevačkog reda. 
Središte Reda je u Rimu i na če- 
lu mu je generalni ministar. Još 
je sv. Franjo odabrao ime „ mi- 
nistar “ u njegovom doslovnom 

smislu (grč. poslužitelj). Dakle, 
generalni ministar Reda Manje 
braće vodi brigu o Redu, a u to- 
me mu pomaže generalni vikar 
Reda, koji je njegov zamjenik, i 
savjet ili defmitorij koji čine sku- 
pina braće odabranih kao pred- 
stavnici Regionalnih konferen- 
cija Reda. Broj generalnih defini- 
tora je 9 i predstavljaju sljedeća 
područja: Afrika i Srednji Istok, 
Azija i Oceanija, Anglofonske 
zemlje, Centralna Europa, Špa- 
njolska, Italija, slavenske zemlje, 
Južna Amerika. Inače, franje- 
vački red je prisutan u 110 ze- 
malja i organiziran u provincije 
(103), autonomne kustodije (8), 
zavisne kustodije (14), fondacije 
(20), federacije (1). Red danas 
broji 14 724 franjevaca (OFM) i 
ima 2288 samostana. Među bi- 
skupima je 106 franjevaca, a iz 
ovog reda je i 6 kardinala. 1 

Iako je kao čovjek plod kom- 
binacije vlastitih osobina i kul- 
turnih obilježja kraja u kojem je 
nikao - susret s fratrom uvijek 
će te ispuniti nečim posebnim 
- jer uz ono što je zajedničko 
svim ljudima - on u sebi ima ne- 
što što ga čini jedinstvenim. Lik 
franjevca kojega možeš susre- 
sti širom svijeta obilježava prije 
svega jednostavnost i vedrina. 
Ta predanost Bogu, uz koju se 
veže i prisnost s čovjekom, obli- 
kovala je mišljenje čovjeka o fra- 
njevcu kojega zaista na raznim 
meridijanima i paralelama ljudi 
doživljavaju kao živoga svjedoka 
ljepote života s Bogom. Franje- 
vački samostani i crkve oaze su 
mira u koje vjernici rado navra- 


te na susret s Bogom i sa samim 
sobom. Ova mjesta im pomažu 
da barem na trenutak iziđu iz 
užurbane svakodnevnice i u mo- 
litvi pronađu ohrabrenje za svo- 
je buduće životne zadaće. I rado 
se susretnu s fratrom koji im u 
sakramentu sv. ispovijedi poma- 
že olakšati dušu, a u slavlju sv. 
mise otvara im prostor za susret 
sa Svevišnjim. I mali neobavezni 
razgovori prigode su za produ- 
bljivanje vlastitog vjerskog isku- 
stva jer franjevac je čovjek mo- 
litve otvoren djelovanju Duha 
Božjega. Brojne franjevačke cr- 
kve također su poznata svetišta 
u koje vjernici rado hodočaste, u 
njima crpe snagu za svoj život i 
u njih se ponovno vraćaju. Tu je 
prije svega riječ o marijanskim 
svetištima, ali ima i onih gdje 
se štuju poznati kršćanski sveci. 
Osim toga, franjevci unutar Ka- 
toličke crkve imaju jednu poseb- 
nu ulogu. Oni su, naime, stolje- 
ćima i čuvari katoličkih svetišta 
u Svetoj Zemlji. Nad mjestima 
koje je svojim boravkom posve- 
tio Isus uzdižu se veličanstve- 
ne bazilike i uz njih samostani 
manje braće koji otvorena srca 
primaju rijeke hodočasnika, a 
ujedno se brinu za male skupine 
katoličkih zajednica na tom tur- 
bulentnom prostoru. Daljnja ka- 
rakteristika franjevačkog načina 
života je otvorenost za misijsku 
djelatnost. Veliki broj franjevaca 
djeluje u misijama širom svije- 
ta gdje siju sjeme Riječi, pouča- 
vaju, pomažu potrebne i liječe 
bolesne. Spomenimo da je pre- 
voditelj Biblije na kineski jezik 


franjevac Gabrielle M. Allegra. 
Franjevačka aktivnost u svijetu 
često je vezana i uz pastoralni 
rad na župama. Više franjevaca 
bili su pape, mnogi su ugledni 
profesori, znanstvenici, liječnici 
(Agostino Gemelli)... Sv. Franju 
je krasio osobit osjećaj zahval- 
nosti prema Bogu za prirodu ko- 
ja nas okružuje i za sklad svijeta. 
Sukladno tome braća po svijetu 
se trude oko skrbi za stvoreno, 
promiču vrijednosti kao što su 
mir, opraštanje, dijalog... 

Franjevci u Provinciji 
Presvetog Otkupitelja 

Franjevačka provincija Pre- 
svetog Otkupitelja jedna je od 
pet franjevačkih provincija unu- 
tar hrvatskog naroda. Prostire se 
na području koje omeđuju rijeke 
Neretva i Zrmanja, Jadransko 
more i Dinarsko gorje. U proš- 
losti je bila dio velike Bosanske 
Vikarije, a od godine 1735. sa- 
mostalna je provincija. Prema 
novijim podacima ima 258 fra- 
njevaca i 15 samostana. Sjedište 
joj je u Splitu, gimnazija u Sinju, 
novicijat na otočiću Visovcu, a 
filozofsko-teološki studij u Spli- 
tu. Na čelu Provincije je provin- 
cijalni ministar, a u vođenju Pro- 
vincije pomažu mu provincijski 
vikar i savjet ili defmitorij koje- 
ga čine šestorica braće. 

Franjevci ove provincije, zbog 
povijesnih okolnosti, okrenu- 
ti su prvenstveno pastoralnom 
djelovanju. Njihova su briga 89 
župa gdje su župnici, župni vi- 
kari, ispovjednici, vjeroučitelji... 
Jedan dio fratara zaputio se u 


1 Podaci su uzeti sa službenih stranica reda www.ofm.org 

svijet za hrvatskim čovjekom 
koji je išao u potragu za boljom 
životnom egzistencijom. Tako 
franjevci ove zajednice djeluju 
među našim iseljenicima u Nje- 
mačkoj, Sloveniji, Engleskoj, 
SAD-u i Kanadi. Njihova uloga, 
kao i uloga Katoličke crkve u cje- 
lini, od neprocjenjive je važnosti 
za ovaj dio našeg naroda koji je 
upravo zahvaljujući njima, u da- 
lekom svijetu sačuvao svoj iden- 
titet i dostojanstvo. 

Kroz svu svoju povijest, pa ta- 
ko i danas, dalmatinski franjev- 
ci vode veliku brigu oko odgoja i 
obrazovanja, kako svojih budu- 
ćih članova, tako i mnogih mla- 
dića i djevojaka iz naših obitelji. 
Provincija je vlasnik Franjevačke 
klasične gimnazije u Sinju koju 
pohađa oko 200 učenika u osam 
razrednih odjeljenja. Sa Split- 
skom-makarskom nadbiskupi- 
jom Provincija dijeli vlasništvo 
nad Katoličkim bogoslovnim fa- 
kultetom, koji je od 1999. godine 
dio splitskog Sveučilišta. Prije 
toga, franjevci su imali filozof- 
sko-teološki studij u Makarskoj 
i bili područni studij Katoličkog 
bogoslovnog fakulteta Sveučili- 
šta u Zagrebu. 

Uz rad u svojim školama, neki 
franjevci-profesori predavači su 
i na drugim fakultetima, a česti 
su gosti i raznih društvenih sku- 
pova. Franjevci, ovisno o potre- 
bama zajednice i svojim vlasti- 
tim sklonostima, idu na studij 
- bilo u centralno učilište reda 
u Rimu koje po sv. Anti nosi ime 
Antonianum, bilo u neka druga 


sveučilišta u domovini, Europi 
ili svijetu. Nakon stečene diplo- 
me, vraćaju se u zajednicu da bi 
svoja znanja i iskustva prenijeli 
na buduće generacije učenika i 
studenata. 

Osim toga djelovanje franje- 
vaca ove zajednice očituje se i 
kroz rad Franjevačkog instituta za 
kulturu mira koje pronalazi nači- 
ne za promicanje vrednota kao 
što su mir, opraštanje i dijalog sa 

Red danas broji 14 724 
franjevaca (OFM) i 
ima 2288 samostana. 

Među biskupima je 106 
franjevaca , a iz ovog reda 
je i 6 kardinala. 


stvorenim. Kroz povijest našeg 
naroda vidljiv je veliki doprinos 
franjevaca. Tako su i franjevci 
ove Provincije uz svoje redovi- 
te svećeničke službe bili nosite- 
lji socijalnog i kulturnog života 
u narodu u kojem su djelovali. 
Spomenimo samo doprinos fra- 
njevaca hrvatskoj književnosti 
(fra Filip Grabovac, fra Andrija 
Kačić Miošić), arheologiji (fra 
Lujo Marun), znanosti (fra Ivan 
Marković, fra Ante Crnica, fra 
Josip Soldo). 1 

Pogled u budućnost 

Jedna od temeljnih odrednica 
našeg ljudskog bića je težnja da 
upoznamo smisao vlastitog živo- 
ta. Također želimo dati smisao 
našim postupcima i našem radu. 
Htjeli bismo znati odgovor na 
pitanje zašto je nešto vrijedno 


našeg truda. Spoznaja da odre- 
đeni način života i djelovanja 
ima svoju svrhu postaje izvorom 
snage koja nam je potrebna u 
poteškoćama na koje naiđemo. S 
druge pak strane, nejasni razlo- 
zi nerijetko doprinose manjem 
ili većem razočaranju i vode nas 
prema preispitivanju važnih ži- 
votnih odluka. 

Vjerujemo da je Bog za svako 
ljudsko biće pripremio buduć- 
nost prepunu iznenađenja, ali 
istovremeno i prepunu ljubavi. 
Na nama je da prepoznamo nje- 
govu ljubav i da joj odgovorimo 
životnim pre danjem. Franjo je 
odabrao neobičan put koji se 
pokazao uspješnim. O tome već 
svjedoče stoljeća kroz koja su 
prolazila i prolaze njegova bra- 
ća. Za njihovim stopama, koje 
su marljivo slijedile svog ute- 
meljitelja, a koji je prvi krenuo 
stopama Kristovim, niknulo je 
cvijeće dobrih djela koje uljepša- 
va ovaj svijet. I jesu li se umori- 
li? Vjerujem da nisu jer slijediti 
Krista na Franjin način kao da 
nadilazi tegobu životnog tereta. 
Franjino autentično nasljedova- 
nje Krista i njegova otvorenost 
cijelome svijetu imaju snagu ko- 
ja se želi utjeloviti i u novim ge- 
neracijama njegove braće. Danas 
se mnogo priča o krizi na raznim 
područjima ljudskog života, a 
tako i o krizi redovničkog života. 
Ipak, sv. Franjo i njegova braća 
ostaju i dalje izazov odvažnim 
mladićima da neustrašivo svje- 
doče poruku Velikoga Kralja čiji 
su ponosni Glasnici. v 


1 O Franjevačkoj provinciji Presvetog Otkupitelja vidi njezine službene internet stranice: www.franjevci-split.hr 

O duhovnom zvanju razgo- 
varali smo sa s. Rarbrom 
Čavlinom i s. Petrom Šakić te 
svećenicima fra Tinom Labro- 
vićem i fra Filipom Mimicom. 
Oni su bili spremni otvoriti svoja 
srca i podijeliti s nama svoj život- 
ni put, svoj odnos s Bogom, druš- 
tvom i obitelji. 

Kako pojedinac osjeti da ga 
Bog zove? Kako razgovarati s ro- 
diteljima o zvanju? Je li moguće 
živjeti zavjete? To su samo neka 
pitanja na koja ćete ovdje pronaći 
odgovor. 

Počeci: Hvaljen Isus i Marija. 
Kada mladi razgovaraju sa svećeni- 
cima i časnim sestrama, prvo pita- 
nje najčešće glasi: „Kako ste osjetili 
da vas Bog zove?“. I mi ćemo vam 
postaviti to pitanje, ali nam se prvo 
kratko predstavite. 


S. Barbra Čavlina 



Fra Tino Labrović 


Svjedočanstva 
radosti i nade 

Razgovor o redovničkom zvanju 


S. Barbra: Zovem se Barbra 
Čavlina i pripadam Družbi sesta- 
ra franjevki od Bezgr jesne iz Šibe- 
nika. Rođena sam prije 23 godine 
u Šibeniku. Sada sam sestra juni- 
orka i pripremam se za doživotne 
zavjete i za zvanje odgojiteljice. 

Fra Filip: Zovem se Filip i sve- 
ćenik sam franjevac. U ovoj reče- 
nici sažet je čitav moj život, moje 
djelovanje i moji interesi. Rođen 
sam prije 29 godina kao prvo od 
šestero djece. Zaljubljen sam, 
bolestan i sretan. Sada djelujem 
na njemačkoj župi Sv. Gabriela u 
Miinchenu. 

S. Petra: Zovem se Petra Ša- 
kić, rođena sam 20. rujna 1974. 
i redovnica sam Družbe sestara 
Služavki Maloga Isusa. Djetinj- 
stvo sam provela na Studencima, 
točnije u zaseoku Šakići u Imot- 
skoj krajini. Kada sam imala de- 
set godina, došla sam živjeti u 
Split u župu Sv. Petra gdje sam 



Fra Filip Mimica 


se prvi put susrela sa ženskim re- 
dovništvom. Od 2003. predajem 
vjeronauk u gimnaziji. 

Fra Tino: Zovem se Tino La- 
brović i župni sam vikar u Žu- 
pi Gospe Sinjske u Sinju. Rođen 
sam 1975. godine u Glavicama, 
župa Sinj. 

Počeci: Kako je tekao vaš život 
nakon osnovne škole? 

Fra Filip: Kao mnogobrojna 
obitelj sa samo jednim zaposle- 
nim roditeljem živjeli smo u si- 
romaštvu, ali i u velikoj radosti; 
u poslušnosti roditeljima, ali i u 
velikoj slozi i ravnopravnosti; i u 
odgoju za prave i istinite kršćan- 
ske vrijednosti čednosti u ljubavi. 
Potaknut takvim odgojem, a još 
poprilično nezreo da shvatim da 
me Bog zove u posebnu zajedni- 
cu, nakon osnovne škole u Omišu 
otišao sam u sjemenište u Sinju 
učiti za fratra. 



S. Petra Šakić 

S. Barbra: Nakon osnovne, 
upisala sam srednju školu u Ši- 
beniku, a svi su moji interesi i 
planovi, uz studij, bili vezani i 
uz karate. Naime, još u ranom 
djetinjstvu počela sam se bavi- 
ti sportom, teakwondo-om, po- 
tom karateom i mislila sam da će 
upravo sport odrediti moj život. 
Položila sam crni pojas - 1. dan, 
osvajala turnire i Prvenstvo Dal- 
macije, željela sam postati trener 
karatea, drugim riječima, karate 
je bio sve što sam vidjela ili želje- 
la vidjeti. Ali Bog je imao drugih 
planova sa mnom. 

Fra Tino: Nisam, kao većina 
mojih kolega, nekakvim redovi- 
tim putem došao do svećeništva. 
Prva četiri razreda osnovne škole 
sam završio u Glavicama, a dru- 
ga četiri u Sinju. Srednju tekstil- 
nu školu sam završio u Sinju te 
se odmah nakon toga zaposlio. 
Na poslu sam proveo 3 godine 
i u međuvremenu odslužio voj- 
ni rok. Sve više me zaokupljala 
misao o svećeništvu. Razmišljao 
sam o svemu tome i odlučio poći 
i prijaviti se za sjemenište u Sinj. 
Dočekao me šok: susret s kolega- 
ma koji su 6-7 godina mlađi od 
mene, sjedanje u školsku klupu 
nakon 6 godina pauze, praćenje 
gimnazijskog programa, grčki i 
latinski... Ali Bogu hvala, sve sam 
to prebrodio jer sam imao jasan 
cilj: biti fratar. To je ono što me je 
guralo naprijed. 

S. Petra: U Splitu sam zavr- 
šila osnovnu školu. Potom sam 
željela ići u samostan, ali Bog me 
vodio drugim putem: upisala sam 
II. gimnaziju. 


Počeci: Sada pitanje koje smo 
spomenuli na početku: Kako ste 
osjetili da vas Bog zove?. 

S. Petra: Jednostavno me taj 
život privlačio, a pitanja o težini 
tog života, o tome jesam li „sigur- 
no izabrana od Boga ili ne“, nisu 
me previše opterećivala. Tek kada 
su mi ljudi počeli postavljati pita- 
nje zašto sam izabrala ovaj poziv, 
uvidjela sam da na njega i nije baš 
tako lako odgovoriti. Počela sam 
i ja razmišljati - zašto baš redov- 
nica? Shvatila sam i to da nisam 
od onih koji imaju Božji poziv u 
„klasičnom" smislu - u sebi su 
osluškivali i čuli glas Božji koji ih 
poziva da ga slijede. U danima ka- 
da sam birala ovaj put, takav glas 
nisam čula. Ali sam zato vidjela! 
Vidjela sam redovnice koje su na 
mene ostavile takav dojam da 
sam jednostavno željela biti kao 
one: radosna, dobra prema ljudi- 
ma, prema djeci... 


Fra Tino: Duhovni poziv sam 
osjećao i za vrijeme osnovne ško- 
le, no jednostavno mu nisam do- 
puštao da me on zahvati. Razlog 
je bio strah i nepoznanica. Strah 
od reakcije okoline, strah od do- 
nošenja odluke i strah od odla- 
ska u jedan nedovoljno poznati 
svijet. Kroz srednju školu jedno- 
stavno više nisam o tome razmi- 
šljao. Nastupilo je jedno drugo 
vrijeme, drugačiji način života, 
nova prijateljstva i razmišljanja 
o daljnjem životu. Odmah posli- 
je srednje škole sam se zaposlio. 
Nakon dvije godine polako se u 
mene uvukao neki čudan osjećaj. 
Ponovno se vratilo razmišljanje o 
svećeništvu. Sve više me zaoku- 
pljala duhovna literatura tako da 
sam joj posvećivao svaki slobod- 
ni trenutak. Mise, na koje sam i 
prije odlazio, imale su sada sa- 
svim drugi značaj. Molitva je bila 
nešto neizostavno od čega me ni 
umor, ni zaposlenost, ni društvo 


Mirišite kao miris tamjanov, cvatite 
pjesmu pjevajte, slavite 

nije moglo odvojiti. Posao, druš- 
tvo, izlasci, na koje sam i dalje 
odlazio, nisu me više mogli ispu- 
niti. Jednostavno sam tražio ne- 
što više. Razmišljao sam o svemu 
tome i odlučio poći i prijaviti se 
za sjemenište. Međutim, došavši 
u župni ured pokolebao sam se i 
odustao. Odlučio sam sebi dati 
još jednu godinu razmišljanja. U 
međuvremenu sam popričao s ta- 
dašnjim župnikom koji me ohra- 
brio i dao mi smjernice za daljnji 
život. 

S. Barbra: Upravo kao što je 
svaki čovjek jedinstven i nepo- 
novljiv i svaki je poziv-odaziv ni- 
kad prije ispričana prča. Sasvim 
„slučajno” upoznala sam jednu 
sestru franjevku koja me je po- 
zvala na duhovnu obnovu na isti 
dan kada sam imala prvenstvo. 
Pretpostavljam da znate kamo 
sam otišla, a sestri sam obećala 
posjet drugom prilikom. Prilika 
je došla, a ja sam imala osjećaj da 


bih radije otišla bilo kamo osim u 
samostan, makar se radilo samo 

0 kratkom susretu. Neobičan ne- 
mir, dotad nepoznat osjećaj me 
obuzeo i potresao. Cijeli je susret 
sa sestrama i samostanom bio u 
tom tonu, tako radostan i topao, 
a tako uznemirujući i potresan. 
Ostavio je u meni borbu u kojoj 
sam svaku privlačnost samosta- 
na sjekla u korijenu i svaku po- 
misao na redovništvo odbacivala 
u začetku. Ipak, taj me je samo- 
stan toliko zaokupio i usjekao 
se tako snažno da sam o njemu 
razmišljala neprekidno, čak i na 
treningu: glas iz dubine postajao 
je sve jasniji. Razmišljajući o du- 
hovnom pozivu, shvatila sam da 
je on Božji dar kojeg nam daje, ne 
po našim osobinama i sposobno- 
stima, nego naprotiv iz nesebične 

1 bezgranične Božje ljubavi koja 
se prigiba sve do moje malenosti. 
Dotad nemoguća opcija meni je 
postala jedini mogući izbor, a sve 


nekad bitne stvari odjednom su 
prestale postojati. 

Fra Filip: Dvojica su ljudi, 
svećenika, pridonijeli da se u me- 
ni iskristalizira ideja, koju sam 
kasnije shvatio kao poziv, da bu- 
dem redovnik. To su don Vinko 
Sanader, župni vikar u mom rod- 
nom Omišu, koji mi je bio uzor 
u dječačkim danima (uvijek sam 
govorio da ću biti don Vinko) te 
fra Ivan Cugura, dušobrižnik u 
Stuttgartu, koji me usmjerio u 
franjevački život. Njih su dvojica 
bili odlučujući faktori moga, tada 
još uvijek nejasnog, puta. Kao što 
su ljubav i zajedništvo očinskog 
doma doprinijeli mom zvanju, 
tako su patnja i bolest učinili da 
zvanje promatram kao dar, a ne 
kao nešto što sam bilo čim u ži- 
votu zaslužio. Krist je trpio za vas i 
ostavio vam primjer da idete stopa- 
ma njegovim , kliče sv. Petar. To je 
Njegov dar onima koji su se odva- 
žili odgovoriti zvanju. 

Počeci: Kako su obitelj i okoli- 
na primili vijest da ćete se posvetiti 
Kristu? 

Fra Tino: Odlazak u sjeme- 
nište je bio šok za moju obitelji, 
prijatelje i kolege. Neki su mi čak 
nudili psihološku pomoć, a drugi 
su tražili razlog moga „razočara- 
nja u život". Moja me obitelj ipak, 
nakon početnog šoka, podržala. 

S. Petra: Ispočetka moji rodi- 
telji (više majka) nisu bili sugla- 
sni s mojim izborom, tako da mi 
nakon osmog razreda kada sam 
htjela otići u samostan, to nije bi- 
lo dopušteno. Majka je mislila da 
sam previše „živahna" da bih mo- 
gla biti redovnica. Odgovarali su 
me i mnogi drugi, misleći kako je 
to pretežak način života i pomalo 
„nenormalan". No, u te dvije go- 


kao ljiljanov cvijet, širite miris i 
Gospoda za sva djela njegova. 

Fra Filip: Nakon osnovne 
škole u Omišu otišao sam u 
sjemenište u Sinju učiti za 
fratra. 

S. Barbara: Željela sam 
postati trener karatea , 
drugim riječima , karate 
je bio sve što sam vidjela 
ili željela vidjeti. Ali Bog je 
imao drugih planova sa 
mnom. 

Fra Tino: Sve sam 

prebrodio jer sam imao 
jasan cilj: biti fratar. To 
je ono što me je guralo 
naprijed. 

S. Petra: Treba na život 
gledati s malo više 
optimizma , malo više iz 
Kristove perspektive i bit će 
puno bolje. 


dine, koliko sam morala čekati da 
se majka predomisli, moja se želja 
nije umanjila. Čak naprotiv! I eto, 
sada sam redovnica! Ima i danas 
onih koji mi govore o tome kako 
misle da je ovakav način života 
(pre)težak. Zar svaki način živo- 
ta nema svojih težina?! Ali ono 
što ja mislim jest da u prvi red 
ne treba stavljati poteškoće, nego 
ljepote života. Treba na život gle- 
dati s malo više optimizma, malo 
više iz Kristove perspektive i bit 
će puno bolje. U suprotnom, sve 
se svede na naglašavanje kako je 
nešto teško. Posebno se to tiče 
naših zavjeta poslušnosti, čistoće 
i siromaštva. 

Fra Filip: Sigurnost obitelj- 
skog doma i, što je još važnije, 
ljubav svih članova moje obitelji 


dovela me do onoga što sada je- 
sam: redovnik i svećenik. 

S. Barbra: Odlukom da idem 
u samostan biti časna sestra za- 
tekla sam svu svoju okolinu, pri- 
jatelje, kolege iz kluba, trenere, 
ponajviše roditelje. Ovi prvi su 
mi rekli kako je to lijep san i da 
je prava šteta što neće potrajati. 
Roditelji i sestre su bili presretni 
te su mi dali bezuvjetnu podršku 
i blagoslov. Po završetku srednje 
škole pristupila sam Družbi se- 
stara franjevki od Bezgrješne u 
Šibeniku te obukla redovničko 
odijelo i svoje prve zavjete položi- 
la u istoj onoj crkvici u kojoj sam 
upoznala sestru po kojoj sam i 
došla u samostan. 

Počeci: Na kraju našeg razgo- 
vora, imajući pred očima mnoge 
mlade koji žele slijediti Krista i slu- 
žiti ljudima, možete im uputiti riječi 
podrške i ohrabrenja. 

Fra Filip: Karizma, riječ ko- 
ja neodoljivo podsjeća na šarm, 
upravo je ono što sam odlučio 
svjedočiti. U svakome od nas tre- 
ba se zrcaliti franjevački šarm, 
kojim ljude možemo šarmirati i 
pridobiti za Krista. No, nije lako 
taj šarm prepoznati, a još je teže 
živjeti ga. U različitim životnim 
trenucima on se različito mani- 
festira. Čini mi se da sam ga sa- 
da uočio u zajedništvu. Život kao 
bratstvo bitni je dio franjevačke 
karizme i sada pokušavam da 
se na meni vidi jedno sveopće 
bratstvo svega stvorenja u Bogu. 
Bratstvo je težak, ali plodonosan 
život, pun opasnosti, ali siguran 
te daje blagoslov onomu koji ga 
čitavim bićem prihvati. 

S. Petra: Sjećam se kako je je- 
dan svećenik rekao: „Je li moguće 
živjeti zavjete? Glupo pitanje. Je 


li moguće biti dobar?! Zahtjeva 
puno truda, ali... moguće je!“ Ta- 
ko je i sa zavjetima, a i s redov- 
ničkim životom. Nije to nešto od 
čega treba strahovati, nešto čemu 
treba okrenuti leđa čim ti se učini 
da je ,,Netko“ to namijenio baš za 
tebe. Uostalom, zar je Krist okre- 
nuo leđa nama kad smo trebali 
spasenje?! Ne, on je podmetnuo 
svoja leđa i krenuo na put. Na tom 
putu trebao je Šimuna Cirenca, a 
bio je Bog. Zato ni mi ne bismo 
trebali strahovati pred teškoćama 
našega puta. Uvijek ćemo moći, 
nadam se, u nekom bratu i sestri 
pronaći našega Šimuna Cirenca 
koji će nam pomoći ostati vjerni 
zvanju, ostati dobri do kraja. 

Fra Tino: Prošao sam mnoge 
kušnje i poteškoće. Ali zahvalju- 
jući Bogu, potpori svojih kolega i 
ljudima koji su me pratili svojim 
molitvama, sve sam izdržao. Do- 
živio sam neopisivu radost pola- 
ganja svečanih zavjeta te đakon- 
skog i svećeničkog ređenja. Neo- 
pisivu ljepotu bratskoga života u 
zajednici počevši od sjemeništa, 
novicijata i klerikata pa do života 
u najbrojnijem samostanu i rada u 
najvećoj župi u našoj Provinciji. 

S. Barbra: Osvrćući se una- 
trag, vidim nit koja se isprepleće 
kroz sve vrijeme života koje pam- 
tim, kroz oluje i utihe, poraze i 
pobjede. I učini mi se kako je od 
davnih dana posve očito kamo 
će me odvesti put. Jedino što 
mi preostaje je zahvaljivati cije- 
lim bićem i životom svom Bogu i 
Gospodinu što je bdio, pogledom 
me pratio i udijelio mi milost da 
ga prepoznam u svom životu i sli- 
jedim. Tako neka bude! «;• 

Odgoj mladih franjevaca 

Odgoj i obrazovanje u dokumentima Reda Manje braće 


Franjevačka formacija temelji se na osobnom susretu s 
Gospodinom i počinje Božjim pozivom i odlukom svakog 
pojedinoga da sa svetim Franjom , djelovanjem Duha Svetoga , 
slijedi stope siromašnoga i raspetog Krista kao njegov učenik. 


O z prigodna pisma i pobud- 
nice koje izdaje generalni 
ministar Reda Manje braće, Ge- 
neralno tajništvo za odgoj i obra- 
zovanje te provincijalni ministri 
i razna provincijska ili konferen- 
cijska vijeća, temeljne odrednice 
franjevačkoj odgoja i obrazova- 
nja nalaze se u četiri glavna do- 
kumenta Reda. 

Prva dva su općenitijeg karak- 
tera i riječ je o Generalnim konsti- 
tucijama (GG KK) i Generalnim 
statutima Reda (GG SS), a druga 
dva, Ratio formationis (RF) i Ra- 
do studiorum (RS), potpuno su 
posvećena odgoju i obrazovanju. 

Generalne konstitucije 

Generalne konstitucije te- 
meljni su dokument Reda Manje 
braće. One u uvjetima suvreme- 
nog života tumače i primjenjuju 
Pravilo sv. Franje koje je napi- 
sano prije osam stotina godina. 
Stoga se Generalne konstitucije od 
vremena do vremena mijenjaju, 
nadopunjuju i osuvremenjuju. 

O odgoju i obrazovanju govo- 
ri se u šestom poglavlju konsti- 
tucija gdje u naslovu stoji reče- 
nica iz desetog poglavlja Pravila 
koja glasi: Iznad svega moraju že- 
ljeti da posjeduju Duha Gospod- 
njega i njegovo sveto djelovanje 
(PPr 10, 8). 


Važno je pak istaknuti da ta 
rečenica u svom punom kontek- 
stu glasi ovako: Opominjem i za- 
klinjem u Gospodinu Isusu Kristu 
da se braća čuvaju svake oholosti, 
tašte slave, zavisti, škrtosti, brige 
i skrbi za ovaj svijet, ogovaranja i 
mrmljanja, i oni koji nisu upućeni u 
znanosti neka ne teže da se upute. 
Neka radije imaju na umu da iznad 
svega moraju željeti da posjeduju 
Duha Gospodnjega i njegovo sveto 
djelovanje... (PPr 10, 7-8). 

Čini se da rečenica „...oni koji 
nisu upućeni u znanosti neka ne te- 
že da se upute (( daje malo ili ništa 
važnosti školskom obrazovanju. 
No, sami duh Pravila i predaja 

cionalizirana prepuštena je izbo- 
ru i sklonosti svakog pojedinog 
brata, koji uvijek ostaje prvi i 
najodgovorniji subjekt vlastitog 
odgoja. 

Početni odgoj temelji se na 
istim načelima i koristi ista sred- 
stva kao i trajni. Glavna je razli- 
ka samo u tome što se početni 
odgoj odnosi na kandidate koji 
se svečanim zavjetima još nisu 
potpuno priključili Redu. Prema 
tome početni odgoj počinje ono- 
ga dana kad onaj koji želi prihva- 
titi franjevački način života „do- 
đe našoj braći" (PPr 2, 1), a do- 
vršava se danom doživotnih za- 
vjetovanja kojim pak započinje 
cjeloživotna trajna formacija. 

Početni odgoj ima sljedeče 
stupnjeve: postulaturu, novicijat 
i vrijeme privremenih zavjeta. 

Postulatura koja traje najma- 
nje šest mjeseci, prva je stepe- 
nica na kojoj kandidat pobliže 
upoznaje franjevački oblik ži- 
vota. Kroz to vrijeme kandidat 
upoznaje stvarnu zajed- 
nicu i 


Reda svjedoče drukčije. Poruka 
Pravila ne sastoji se, naime, u to- 
me da se zapusti učenje i obrazo- 
vanje, nego da se pri tome izbje- 
gnu zamke oholosti i tašte slave 
te besplodno intelektualiziranje 
ljudskih stvarnih duhovnih i tje- 
lesnih potreba, bez konkretne 
zauzetosti za dobro svakoga čo- 
vjeka. 

Dva su glavna stupnja franje- 
vačkog odgoja, a to su trajni (GG 
KK čl. 135-137) i početni odgoj 
(GG KK čl. 148 -159). 

Trajni odgoj „obuhvaća tijek 
cijeloga života" (GG KK čl. 135) 
i odgovara stvarnoj čovjekovoj 
potrebi da cijeli život uči. Za traj- 
ni odgoj i obrazovanje braće od 
velike su pomoći službene insti- 
tucije koje se o tome brinu, orga- 
nizirajući redovite i prigodne od- 
goj no-obrazovne programe. 

Usto se u novije vrijeme sve 
više ističe i potreba individualne 
duhovne pratnje koja je u franje- 
vačkoj predaji doduše uvijek po- 
stojala, ali budući da 
nije institu- 


bratstvo u koje je došao, jednako 
kao što i drugi članovi bratstva 
upoznaju njega. U toj dinamici 
upoznavanja konkretnog života 
zajednice događa se prvo razlu- 
čivanje i provjera autentičnosti 
vlastitog životnog poziva. 

Ukoliko i kandidat i zajednica 
na ovoj prvoj stepenici steknu 
usklađeno povoljno mišljenje o 
duhovnom pozivu kandidata, on 
ulazi u novicijat koji traje godinu 
dana. 


Novicijat se još naziva i godi- 
nom kušnje u kojoj kandidat već 
nosi franjevačko odijelo (habit) i 
uključuje se u sve zajedničke či- 
ne bratstva kuće novicijata, a sve 
s ciljem da bi se još bolje razlučio 
njegov duhovni poziv. 

Nakon uspješno završenog 
novicijata kandidat polaže pr- 
ve jednostavne ili privremene 
zavjete koje potom obnavlja 
najmanje tijekom tri, a najviše 
tijekom devet uzastopnih go- 
dina, nakon čega mora donijeti 
konačnu odluku o polaganju do- 
životnih zavjeta ili o napuštanju 
zajednice. 

Kroz vrijeme privremenih za- 
vjeta , koja se po svom 
sadržaju ne razlikuju 
od svečanih, bra- 
ća provode ži- 
vot pod vod- 
stvom ma- 
gistra koji 
uz po- 


m o ć 

zbora odgojitelja upravlja cije- 
lom formacijom privremeno za- 
vjetovane braće. Ovdje pak valja 
istaknuti kako je vrijeme privre- 
menih zavjeta u najvećem broju 
slučajeva povezano i s filozof- 
sko-teološkim studijem braće 
koja se spremaju za svete redove 
i crkvene službe. No, Red Manje 
braće, premda ga Crkva ubraja u 
kleričke ustanove, ne sastoji se 
samo od redovnika-svećenika, 
nego i redovnika-laika koji se 
kroz vrijeme privremenih zavje- 
ta osposobljavaju za druge razli- 
čite službe - već prema potreba- 
ma zajednice te sposobnostima i 
darovima pojedinih kandidata. 

Generalni statuti 

Generalni statuti Reda nado- 
puna su Generalnim konstitucija- 
ma budući da donose detaljnije 
propise o onomu što je u Gene- 
ralnim konstitucijama izražano 
načelno. Aktualni Generalni sta- 
tuti stupili su na snagu 10. ožuj- 
ka 2010. godine. 

O trajnoj formaciji Generalni 
statututi donose svega dva član- 
ka (85. i 86.), obvezujući pojedi- 
ne provincijalne ministre da za 
svoje provincije izrade program 
trajne formacije; s tim da razli- 
čite provincije na istom georaf- 
skom području mogu izraditi za- 
jedničke programe. U čl. 86. na 
svoj se način ističe i svijest da se 
trajna formacija - koja počinje 
danom svečanih zavjeta i traje 
čitav život - ne može bezrazli- 
kovno odnositi na sve životne 
dobi te se propisuje da se s po- 
sebnom brižljivošću odnosi pre- 
ma braći u barem prvih pet godi- 
na nakon svečanih zavjeta. 

Najveći dio šestog poglavlja 
Generalnih statuta tiče se pak po- 


četnog odgoja. Tu se uz pravne 
propise koji se odnose na valja- 
no pristupanje i odvijanje razli- 
čitih etapa početnog odgoja (po- 
stulatura, novicijat, privremeni 
zavjeti) ističu i početne odlike 
koje mora imati svaki kandidat 
koji želi ući u Red. U GG SS čl. 
91 te su odlike nabrojene ovim 
redom: 

1. ispravna nakana, slobodna 
volja, duhovna, umna i društve- 
na prikladnost 

2. primjereno fizičko i psihič- 
ko zdravlje, vodeći također ra- 
čuna o sklonostima eventualno 
prenesenima iz obitelji 

3. potrebna osobna zrelost 

4. potrebna intelektualna i 
profesionalna formacija 

Te početne karakteristike 
pretpostavka su za daljnji isprav- 
ni franjevački odgoj i obrazova- 
nje koji je još detaljnije opisan 
u Ratio formationis i Ratio studi- 
orum. 

Ratio formationis 

Ratio formationis franciscanae 
(Uredba franjevačke formacije) 
službeni je dokument Reda ko- 
jemu je svrha izložiti konačni 
smisao života i formacije svakog 
manjeg brata. Temeljni razlog 
izražen je pak u prvoj rečenici 
uredbe ovako: Franjevačka for- 
macija temelji se na osobnom 
susretu s Gospodinom i počinje 
Božjim pozivom i odlukom sva- 
kog pojedinoga da sa svetim 
Franjom , djelovanjem Duha 
Svetoga, slijedi stope siromaš- 
noga i raspetog Krista kao nje- 
gov učenik. (RF br. 1). 

Uz uvod i dodatke RF ima če- 
tiri poglavlja. 


U prvom poglavlju pod naslo- 
vom „Evanđeoski poziv manjega 
brata" ističe se ukorijenjenost 
franjevačkog poziva u Kristovu 
Evanđelju budući da je pravilo 
i život manje braće obdržavati 
sveto Evanđelje (usp. PPr 1). 

Naravno da je obdržavanje 
Evanđelja poziv svakoga kršća- 
nina. No, način evanđeoskog ži- 
vota manje braće ipak nastoji na 
poseban način istaknuti određe- 
ne evanđeoske elemente koji se 
ne mogu jednako živjeti u svim 
životnim okolnostima. Tako 
nasljedavanje Krista na franje- 
vački način uključuje potpuno 
predanje Bogu koje se izražava 
redovničkim zavjetima posluš- 
nosti, siromaštva i čistoće; duh 
molitve i pobožnosti i svakod- 
nevno hranjenje Božjom riječju 
i sakramentima; život u bratstvu 
koje sačinjavaju braća koja se ni- 
su međusobno birala već su Bož- 
ji dar jedan drugome; malenost 
koja stoji u samom imenu Re- 
da i bitna je specifičnost poziva 
manjega brata koji otkriva svoju 
neznatnost i potpunu ovisnost 
o Bogu te po primjeru svetoga 
Franje kojeg je Bog doveo među 
gubavce, svjesno bira društveni 
položaj među siromašnim, rub- 
nim i odbačenim osobama. 

U drugom poglavlju nado- 
punjuju se navedeni sadržaji iz 
prvoga poglavlja te se na osobit 
način ističe važnost osobnog 
praćenja poziva u kojem se bra- 
ća međusobno potpomažu na 
zajedničkom putu nasljedovanja 
Isusa Krista. 

Treće poglavlje slijedi životne 
formativne etape počinjući prvo 
od trajne, tj. najduže formacije 
da bi se potom vratili na početni 

odgoj koji završava svečanim za- 
vjetima za koje se među ostalim 
traže sljedeći uvjeti: „afektivna 
zrelost; očiti znaci primjerenoga 
i zrelog osobnog odnosa s Bo- 
gom u molitvi; osobna inicijativa 
i odgovornost za vlastiti redov- 
nički život; sposobnost za život 
i rad u bratstvu; sposobnost da 
bude aktivan i usmjeren na slu- 
ženje drugima, osobito najsiro- 
mašnijima; osjećaj pravde, mira 
i poštivanja stvorenoga; duh mi- 


losrđa i pomirenja; sposobnost 
preuzimanja konačne obveze 
opslužujući evanđeoske savjete; 
raspoloživost da svjedoči i navi- 
ješta sveto Evanđelje; dostatna 
unutarnja sloboda i prakticira- 
nje siromaštva; osjećaj pripad- 
nosti bratstvu, provinciji, Redu i 
Crkvi (RF 215). 

Četvrto poglavlje odnosi se 
pak na opću, teološku, profesio- 
nalnu i ministerijalnu formaciju 
u franjevačkom duhu, koja je još 
detaljnije opisana u Ratio studio- 
rum. 

Ratio studiorum 

Dok Rado formadonis donosi 
upute i propise koji se tiču od- 
goja za franjevački život, Rado 
studiorum jest opća uredba Reda 
Manje braće koja se usredotoču- 
je na pitanje intelektualne for- 
macije. Sadašnji Rado studiorum 


stupio je na snagu na svetkovinu 
Blagovijesti 25. ožujka 2001. go- 
dine. 

U samom Ratio studiorum stu- 
dij se definira kao odgovor na 
unutarnju potrebu manjeg brata 
koja proizlazi iz njegova zvanja, 
a radi se o traženju, spoznavanju 
i vrednovanju po Utjelovljenoj 
riječi objavljene Istine o Bogu, 
čovjeku i svemu stvorenom (usp. 
RS br. 9). Stoga se podrazumije- 
va da je franjevački studij ukori- 


jenjen u iskustvu Boga u Isusu 
Kristu i obilježen prianjanjem uz 
Istinu i Dobro (usp. RS br. 15). 

Ratio studiorum inače se sa- 
stoji od šest poglavlja. U prvome 
poglavlju govori se općenito o 
intelektualnoj formaciji manjeg 
brata te se daju osnovna načela 
kako o smislu i sadržaju intelek- 
tualne formacije tako i o načinu 
njezina provođenja u franjevač- 
kom obliku života. Pri tome se 
osobito ističe duh malenosti što 
konkretno znači kako „manji 
brat ispunjenje nekog progra- 
ma studija ili postignuće nekog 
akademskog naslova ne smatra 
razlogom oholosti ili prigodom 
promaknuća u stanje povlašte- 
nosti, nego plodove svoga inte- 
lektualnog rada stavlja radosno 
na raspolaganje i na korist Brat- 
stva“ ( RS br. 11). Pri tome se ri- 
ječ Bratstvo u svom užem znače- 


nju odnosi na lokalnu zajednicu 
u kojoj dotični brat živi, ali se u 
najširem smislu ta riječ odnosi 
na sveopće franjevačko pobra- 
timstvo sa svim stvorenjima ko- 
ja mu pomažu na putu do Božje 
istine. 

Ostalih pet poglavlja ovoga 
dokumenta pobliže razrađuje 
područja studija (pogl. 2); po- 
sebne studije koji se tiču crkve- 
nih i profesionalnh službi (pogl. 
3); djelatnike studija (pogl. 4); 
strukture i sredstava u službi 
studija (pogl. 5); i programe fra- 
njevačkih studija s obziroma na 
različite etape franjevačke for- 
macije (pogl. 6). 

Na koncu valja istaknuti da 
ovaj opći dokument daje samo 
načelne smjernice koje pojedine 
jedince Reda (provincije ili kon- 
ferencije) trebaju urediti prema 
svojim okolnostima i potreba- 
ma. 

No, u temelju uvijek stoje ista 
franjevačka načela studija koja 
paze da intelektualni rad nipošto 
ne trne duha molitve i pobožno- 
sti, jer se zapravo ništa ne može 
valjano spoznati ako se ne spo- 
znaje Boga koji se objavio u Utje- 
lovljenoj riječi, Isusu Kristu. 

Stoga, ako bismo sva načela 
franjevačkog odgoja i obrazova- 
nja htjeli izreći u jednoj rečenici, 
onda bi za to opet bio prikladan 
jedan navod iz Bonaventurinog 
životopisa Svetoga Franje ( Legen- 
da maior). Naime, kad je bio na 
samrti sveti se Franjo u znak po- 
svemašnjeg siromaštva prostro 
gol po goloj zemlji i rekao svojoj 
braći „ja sam svoje učinio, a što 
treba da vi učinite, neka vas o to- 
me pouči Krist“ (LM 14, 3). ■> 


Nasljedovanje Krista na franjevački način uključuje 
potpuno predanje Bogu koje se izražava redovničkim 
zavjetima poslušnosti, siromaštva i čistoće; duh molitve 
i pobožnosti i svakodnevno hranjenje Božjom riječju i 
sakramentima; život u bratstvu koje sačinjavaju braća 
koja se nisu međusobno birala već su Božji dar jedan 
drugome i malenost. 

Rad i djelovanje - student teologije 

franjevačkih bogoslova 


Život u franjevačkom klerikatu 


\ r anjevački je klerikat zajed- 
re nica franjevačkih studenata 
i njihovih odgojitelja (magistra 
i domagistra) u kojoj mladi fra- 
njevci - moleći i studirajući - ra- 
stu, razvijaju se, započinju svoj 
hod za Kristom na način sv. Fra- 
nje. To je zajednica braće koji, 
učeći jedni od drugih, primjerom 
i riječju žele svjedočiti Krista da- 
našnjoj kulturi i društvu. 


Klerikat 

Svaka redovnička zajednica 
ima kuću za odgoj i studij gdje se 
mladići pripremaju za redovnič- 
ki i svećenički život. Ta se kuća 
naziva i „klerikat". Ovaj pojam 
nam može u prvi čas zvučati 
strano i daleko. Potrebno je po- 
segnuti u riznicu grčkoga jezika, 
kako bi nam ovaj termin bio ja- 
san. Naime, riječ „klerikat" ima 


Kroz svakodnevni 
život , a napose kroz 
odnos s Bogom , čovjek 
promišlja svoje temeljno 
opredjeljenje - biti 
franjevac , biti svećenik . 
Cijela redovnička zajednica 
sudjeluje i pomaže mladoj 
braći da jasno uoče što Bog 
traži od njih u Crkvi , na koje 
ih područje Bog šalje . 

Svečano zavjetovanje 


podrijetlo u grčkoj riječi kleros 
(kocka, ždrijeb). Nije potrebno 
ovdje ulaziti u analizu razvoja 
značenja ove riječi tijekom povi- 
jesti, več je dovoljno reči da ona 
danas označava mjesto (kuča, 
samostan) gdje se mladi priprav- 
ljaju za buduču službu. U našem 
slučaju radi se o „franjevačkom 
klerikatu“ jer se u njemu odga- 
jaju i školuju mladi franjevci. Ta- 
kođer, ti mladi ljudi se nazivaju 
„klerici". 

Franjevački red je osobito po- 
svećen propovijedanju, navije- 
štanju Radosne vijesti. Kako bi u 
tomu bili što uspješniji, franjev- 
ci su kroz povijest osnivali učili- 
šta prije svega radi pripremanja 
propovjednika. Tako je bilo i na 
području Dalmacije: franjevci su 
imali svoja učilišta u Šibeniku, 
Kninu, Omišu, Makarskoj, Si- 
nju, Visovcu, Zaostrogu, Živogo- 


šću, Imotskom i Karinu. Osobito 
smo ponosni na naše učilište u 
Makarskoj (1736.-1999.) koje je 
baštinik filozofskih i bogoslov- 
nih učilišta koja su postojala u 
franjevačkim samostanima još 
od 13. stoljeća. Kao što vidimo, 
povijest „klerikata" je duga i bo- 
gata. 

Katolički bogoslovni 
fakultet u Splitu 

Nove prilike u Hrvatskoj vo- 
dile su prema ujedinjenju Franje- 
vačke teologije u Makarskoj s Te- 
ologijom u Splitu (na kojoj su se 
školovali kandidati za svjetovne 
svećenike). Udruživanjem ovih 
dviju teologija nastao je Katolič- 
ki bogoslovni fakultet u Splitu 1 
(1999. god.). Danas na tom Fa- 
kultetu studira po bolonjskom 
procesu preko 200 studenata, a 
među njima i 16 mladih franje- 
vaca. Svi kandidati za svećenički 

red studiraju šest godina (5+1), 
a u tom razdoblju stječu spozna- 
je iz mnoštva područja: povijest 
Crkve, psihologija, kozmologija, 
antropologija, jezici (latinski, 
grčki i hebrejski), crkvena glaz- 
ba, filozofija, Sveto pismo, litur- 
gika, religiozni odgoj, ekumeni- 
zam, moralka, crkveno pravo, 
pastoral, o Presvetom Trojstvu 

1 Djevici Mariji, itd. Prve dvije 
godine veči je naglasak na filo- 
zofskim predmetima, a ostale 
tri godine posvećene su svetoj 
teologiji. Šesta godina, kao što 
sam napomenuo, rezervirana je 
samo za svećeničke kandidate, a 
obrađuje uglavnom stvari prak- 
tične naravi koje će biti od veli- 
ke pomoći pojedincima za njiho- 
vo sutrašnje svećeničko zvanje i 
djelovanje. (Ova se dodatna go- 
dina popularno naziva „pasto- 
ralna 4 , kada se intenzivira rad na 
župama). Na Fakultetu predaje 
preko 35 nastavnika, od kojih su 
šesnaestorica franjevci. 

Godine 1999., osnivanjem no- 
vog Fakulteta, franjevački bogo- 
slovi i njihovi profesori preselili 
su u Split te su nekoliko godina 
čekali izgradnju svoje nove ku- 
će, a za to vrijeme su bili privre- 
meno smješteni na dvije adrese. 
Konačno u svibnju 2008. prese- 
lili su se u novi Franjevački kleri- 
kat 2 koji je smješten u samosta- 
nu na Trsteniku u Splitu. Kleri- 
kat nosi naslov po sluzi Božjem 
o. fra Anti Antiću (1893.-1965.) 
koji je bio dugo godina odgojitelj 
(magistar) bogoslova. Danas se 
za njega vodi proces za progla- 
šenje blaženim. Preseljenje iz 
Makarske u Split značilo je mi- 

2 Više na: www.franjevci-split.hr 


jenjanje načina života i životnog 
okružja, donijelo je suradnju s 
novim ljudima. Na novom Fa- 
kultetu franjevački bogoslovi su 
započeli studirati zajedno s bo- 
goslovima koji se spremaju za 
svjetovne svećenike, s časnim 
sestrama, ali i sa studentima- 
laicima koji se spremaju za na- 
stavničko zvanje. Osim od dobro 
im poznatih profesora, znanje 
su počeli stjecati i od svjetovnih 
svećenika, također nastavnika 
na Fakultetu. Sve navedeno bio 
je velik izazov za mlade franjev- 
ce i buduće svećenike. Taj izazov 
su prihvatili i danas se može reći 
da uspješno žive i djeluju u tim 
prilikama. 

Rad i djelovanje 

Život nas franjevačkih bogo- 
slova uvelike je obilježen studi- 
jem - po čemu se ne razlikuje u 
mnogome od života drugih stu- 
denata. Osim studija, život nam 
je prožet posebnostima franje- 
vačkog odgoja i molitvom. Da- 
kle, dva su stožera života u Kleri- 
katu: molitva i rad (studij). Život 
i rad bogoslova naše Provincije 
očituje se - između ostaloga - i u 
djelovanju četiriju sekcija (gru- 
pa): izdavačka, karitativna, 
liturgijska i sportska. Radom 
u pojedinoj sekciji bogoslovi na- 
stoje animirati svakodnevni ži- 
vot, na poseban način duhovni, 
a ujedno i razvijati svoje različite 
sposobnosti i sklonosti. 

Članovi izdavačke sekcije 
nastoje svojim radom opleme- 
niti život u Klerikatu, a njihovo 
djelovanje obuhvaća, uglavnom, 
izdavanje prigodnih letaka, bro- 
šura, čestitki, izvještavanje za 


Život i rad bogoslova 
naše Provincije očituje 
se - između ostaloga 
- i u djelovanju četiriju 
sekcija (grupa): izdavačka , 
karitativna , liturgijska i 
sportska . 


Vjesnik i portal Provincije, vođe- 
nje klerikatske kronike; a na po- 
seban način izdavanje časopisa 
kojeg držite u rukama! Bogoslo- 
vi, članovi karitativne sekci- 
je, raznim akcijama žele pomo- 
ći braći i sestrama oko nas koji 
su slabijeg materijalnog stanja. 
Osobnim susretima s obiteljima 
ili pojedincima nastojimo kroz 
razgovor biti podrška i sukladno 
našim mogućnostima materi- 
jalno pomoći. Po naravi našega 
zvanja pozvani smo pomagati 
svima, napose onima osamlje- 
nima, zapostavljenima i onima 
koji su marginalizirani! Možemo 
istaknuti i suradnju s Dječjim 
centrom „Juraj Bonači" - Firule 
koji se nalazi u našoj neposred- 
noj blizini te pomoć štićenicima 
Doma za djecu „Maestral". Za- 
daća članova liturgijske sekci- 
je jest da animiraju slavlja litur- 
gijskih čina. Oni se brinu ponaj- 
prije za svakodnevne molitvene 
trenutke: sveta misa i molitva 
časoslova (Služba čitanja, Jutar- 
nja molitva, Srednji čas, Večernja 
molitva i Povečerje). To su sva- 
kodnevni molitveni trenuci koji 
se odvijaju u našem klerikatu. 
Na liturgijsku sekciju odnosi se i 
priprema obreda za sve blagda- 
ne i svetkovine kao što su: obre- 
di Velikog tjedna, Božić, svetko- 

vina serafskog oca sv. Franje (4, 
listopada), itd. Pjevanje je nei- 
zostavni dio liturgije, tako da se 
ova sekcija brine i za zajedničke 
probe pjevanja koje se održavaju 
dva puta tjedno. Bogoslovi ima- 
ju i svoj zbor, koji nastupa na 
priredbama i crkvenim skupovi- 
ma. Ali treba naglasit da člano- 
vi liturgijske sekcije nisu oni ko- 
ji sami obavljaju sve te poslove, 
nego im u tomu pomažu i drugi 
bogoslovi; jer samo kad se vri- 
jedne ruke slože, zajamčeni su i 
obilni plodovi. Život bogoslova u 
Klerikatu na osobit se način oči- 
tuje kroz djelovanje sportske 
sekcije, čiji članovi animiraju 
rekreacijski život mlađe i starije 
brače. Več je stari rimski pjesnik 
Juvenal zapisao u svojim Satira- 
ma: Orandum est ut sit mens sana 
in corpore sano (Treba se moliti 
za zdrav duh u zdravom tijelu), 
uviđaj uči važnost ovog dara koji 
dolazi odozgor. Članovi ove sek- 
cije brinu se za redovito održa- 
vanje sportskih zbivanja tijekom 
tjedna. Ovdje na osobit način iz- 
dvajamo nogomet i košarku koje 
igramo na igralištu uz Klerikat. 
Svakako valja spomenuti stolni 



Đakonsko ređenje 


tenis, pikado, trčanje uz more 
i/li po Marjanu, vožnju biciklom, 
vježbanje na spravama i si. Osim 
organizacijskog i motivacijskog 
dijela, ova sekcija se brine i za 
praktične stvari: nabavka po- 
trebnih materijala, održavanje 
sportskih terena (igralište i re- 
kreacijska dvorana), prikuplja- 
nje igrača i dogovaranje termina 
i si. 

Svečani zavjeti i ređenje 

Život s bračom, molitva, stu- 
dij, fizički rad, rekreacija, itd. 

- sve to oblikuje mladog čovje- 
ka i daje mu potrebna iskustva 
za budućnost. Upravo kroz sva- 
kodnevni život, a napose kroz 
odnos s Bogom, čovjek promi- 
šlja svoje temeljno opredjeljenje 

- biti franjevac, biti svećenik. 
Cijela redovnička zajednica su- 
djeluje i pomaže mladoj braći da 
jasno uoče što Bog traži od njih 
u Crkvi, na koje ih područje Bog 
šalje. I upravo kada starija braća 
procjene da se mladi franjevac 
spreman potpuno zaogrnuti re- 
dovničkim habitom i vjerodo- 
stojno živjeti tri redovnička za- 
vjeta (poslušnost, siromaštvo i 
čistoća), radosna ga srca prima 
u svoju zajednicu (provinciju) 
kao punopravnog člana. Dakle, 
polaganjem svečanih (doživot- 
nih) zavjeta, mladići se potpuno 
predaju bratstvu, pozvani da još 
vjernije slijede Isusa Krista po 
primjeru našega utemeljitelja - 
sv. Franje Asiškog. Ovi se zavjeti 
obično polažu nakon četvrte go- 
dine studija, a u slavlju sudjeluje 
cijela redovnička zajednica, kao i 
obitelj zavjetovanika. 

Osim svečanih zavjeta, život 
svakog mladog franjevca-klerika 


obilježava i ređenje: đakonsko i 
svećeničko (prezbitersko) . Gos- 
podin je u svojoj Crkvi podigao 
različite službe za posvećivanje 
Božjeg naroda i širenje Radosne 
vijesti. Đakoni i svećenici pot- 
puno se predaju Gospodinu te 
svojim životima svjedoče čiji su 
poslanici. Redovnička zajednica 
veoma brine o svojim kandidati- 
ma za đakonat i prezbiterat, bdi- 
je nad njima i upućuje ih dobrim 
i korisnim primjerima i savjeti- 
ma. S druge pak strane, svaki je 
pojedinac pozvan da u svojem 
srcu bude čvrst i postojan, kako 
bi mogao cijeli život držati ruku 
na plugu Gospodnjem i raditi u 
njegovu vinogradu. Kada zajed- 
nica bude sigurna da je pojedi- 
nac dostojan slijediti Krista kao 
đakon odnosno svećenik, pred- 
laže ga biskupu koji ga potom 
zaređuje. 

Na početku šeste godine, o 
nedjelji Krista Kralja, kandida- 
ti bivaju zaređeni za đakonat. 
Svoju đakonsku službu osobito 
vrše na dodijeljenim im župama 
gdje pomažu župniku i župljani- 
ma (krštenja, vjenčanja, sprovo- 
di, itd.). Nakon đakonske služ- 
be, o blagdanu sv. Petra i Pavla 
(29. 6.), đakoni bivaju zaređeni 
za svećenike. Ređenje je velika 
radost za obitelj redenika, cije- 
lu redovničku i župnu zajedni- 
cu. Slavlje mlade mise u rodnoj 
župi je neizmjerni blagoslov za 
sve žitelje mjesta i veoma draga 
uspomena u životu svih koji su- 
djeluju na tom slavlju, a osobito 
mladomisnika. Uprava provinci- 
je dodjeljuje mladomisniku prvu 
službu (župni vikar, daljnji stu- 
dij i si.) čime završava razdoblje 
života i rada u klerikatu. «;• 






Svakodnevni život 
mladih franjevaca 


Tjedan u klerikatu kroz tekst i fotografije 

Dnevni red pomoć je redovniku za njegov zdrav 
psihofizički i duhovni život On je okvir unutar kojeg 
pojedinac djeluje , pri čemu mu je ostavljen prostor za 
slobodno stvaranje i djelovanje; ovisno o sposobnostima 
i interesima . 


M eđu starim redovnicima bi- 
la je česta izreka Serva ordi- 
nem et ordo servabit te ( Čuvaj red 
i on će tebe čuvati). Dakle, kućni 
dnevni red u redovničkim zajed- 
nicama ima veoma važnu ulogu. 
Red je postavljen prije svega da 
usmjeri vrijeme onih na koje se 


odnosi. Iako sve točke samo- 
stanskog dnevnog reda nemaju 
jednaku važnost, obdržavanje 
svake pridonosi razvoju poje- 
dinca i zajednice. Važnu ulogu, 
naravno, imaju one točke koje 
pridonose približavanju Kristu 
(euharistija, liturgija časova, 



Fra Ivica Perica, Split 

- student teologije 


Čitaonica 

Molitva u samostanskoj crkvi 


Iz učionice Fakulteta 


klanjanje pred Presvetim, kruni- 
ca i sL), ali su neizostavne i one 
točke koje pridonose dubljem 
upoznavanju braće međusobno 
(druženja u bratstvu i čitaonici, 
objedi, igre i sL). 

Kako biste bolje upoznali na- 
šu klerikatsku zajednicu u Splitu, 
podijelit ćemo s vama naš dnevni 
red kroz tekst i fotografiju. Jedan 
dan franjevačkog bogoslova za- 
počinje u ranim jutarnjim sati- 
ma. Ustajanje je u 5:30 sati. Mi- 
sno slavlje, zajedno s Jutarnjom 
molitvom, započinje u 6 sati. 

Nakon euharistije slijedi doru- 
čak i pripremanje za odlazak na 
Fakultet. Većina bogoslova kori- 
sti gradski prijevoz dok neki la- 
ganom šetnjom, za malo više od 
pola sata, stignu na cilj u Zrin- 
sko-frankopanskoj (iznad starog 
Hajdukova stadiona) do 8 sati. 


Četvrtkom je sat klanjanja 
pred Presvetim uz 
blagoslov ; dok svaki prvi 
ponedjeljak u mjesecu 
imamo misu na latinskom 
jeziku . 

U 13 sati je molitva Srednjeg 
časa, a u 13:15 je vrijeme ruč- 
ka. Između 14 i 16 sati je vrije- 
me odmora i mira u samosta- 
nu. Vrijeme od 16 do 19 sati je 
predviđeno za osobno učenje 
po sobama i potreban rad u sa- 
mostanskoj zajednici. Od 19:15 
do 20 sati vrijeme je za molitvu 
- Služba čitanja, Večernja i pri- 
godno razmatranje odgojitelja 
ili samih bogoslova. Subotom 
navečer je molitva krunice prije 
večernje molitve. Nedjeljom je u 
9:30 sati sveta misa s narodom 
dok je navečer u 18:30 pjevana 

molitva Večernje. Četvrtkom je 
sat klanjanja pred Presvetim uz 
blagoslov, dok svaki prvi pone- 
djeljak u mjesecu imamo misu 
na latinskom jeziku. Petkom po- 
slijepodne imamo probe pjeva- 
nja za nedjeljnu svetu misu. 

Subota je i dan čišćenja samo- 
stanskih prostorija. Tada svaki 
bogoslov obavlja svoju redovitu 
službu za koju je zadužen tije- 
kom akademske godine. Uz to 
svaki od bogoslova sudjeluje u 
radu jedne od četiriju sekcija ko- 
ju sam odabire - izdavačka, kari- 
tativna, liturgijska i sportska. To 
su područja na kojem svaki po- 
jedinac može iskazati svoju kre- 
ativnost i mogućnosti. 

Svaki dio godine nosi svoje 
posebnosti te je naš redovnički 
život sadržajno bogat. Izdvaja- 
mo posjete župama, nastupe na- 


šeg zbora, ljetne odlaske po pro- 
vincijskim samostanima, duhov- 
ne vježbe, zajedničke proslave 
imendana i rekreaciju ( nogomet, 
košarka, stolni tenis, balote, pla- 
ninarenje, vožnje biciklom i si.). 

Dnevni red pomoć je redovni- 
ku za njegov zdrav psihofizički i 
duhovni život. On je okvir unu- 
tar kojeg pojedinac djeluje, pri 
čemu mu je ostavljen prostor za 
slobodno stvaranje i djelovanje; 
ovisno o sposobnostima i inte- 
resima. Život nije lagan niti bez- 
brižan - isto vrijedi i za život re- 
dovnika. No, ako je temelj Krist i 
ako uskladimo njegovu volju za 
nas s nama samima, tad uistinu 
možemo osjetiti radost življenja 
i uskliknuti s psalmistom: Kako 
je lijepo kao brača zajedno živjeti. 

Mir i dobro. 




Dnevni rad u sobi 


Večernje druženje u bratstvu 

Iskustvo duhovnog zvanja 


Mladomisnik o zvanju i putu do svećeništva 



Fra Perica Maslać, Šibenik 

- župni vikar u 
Župi Gospe van Grada 


O pća je činjenica da bilo koja 
društvena pojava djeluje na 
ljude, na njihovo raspoloženje i 
vladanje, bilo pozitivno bilo ne- 
gativno. Ali vjera sigurno djeluje 
najdublje, jer dopire do čovjeko- 
ve srži, do svetišta savjesti, do 
životnoga izvora. I to djeluje u 
čitavu rasponu životnoga disa- 
nja, od kolijevke do mrtvačkog 
lijesa, osmišljavajući zagonetku 


ljudskoga postojanja i povezujući 
ovaj vremeniti grad s onim vjeko- 
vitim. 

Djetinjstvo na rodnoj grudi 

Vjera koju sam primio obre- 
dom krštenja, na svetkovinu Ma- 
le Gospe, na dan kad je Crkva u 
Hrvata u Mariji Bistrici slavila 
„Trinaest stoljeća kršćanstva u 
Hrvata"; protkala je moje djetinj- 
stvo pohađanjem nedjeljne svete 
mise, molitvama, blagoslovima, 



Svećeništvo je dar milosti Božje, koju mi je iskazao 
djelovanjem svoje moći. Božja milost duhovnog 
poziva, kojeg sam osjećao čitavo svoje djetinjstvo, 
koju nisam zaslužio, dala mi je snagu da nakon osmog 
razreda učinim jedan mali korak, ali s druge strane 
tako velik, i odgovorim: „Evo me“. 

kroz formaciju 


svjedočenjem i poštovanjem. 
Duboko povjerenje i uvjerenje 
u Božju prisutnost uvijek je bila 
u mom srcu. Poštovanje prema 
svećeniku u kojem se uvijek ča- 
stio Božji predstavnik ostalo je i 
danas, i kad sam i sam svećenik. 
Pošto sam rođen na blagdan sv. 
Ivana Marije Vianneya, zaštitni- 
ka svih svećenika i župnika, po- 
sebno onih na malim i zapušte- 
nim selima, smatram ga uz svoga 
seoskog župnika koji mi je usadio 
temelje vjere, svojim zaštitni- 


kom i zagovornikom kod Boga. 
Rodna gruda i domaći krš u Do- 
branjama neretvanskim, koji je 
kroz stoljeća gojio i odgojio mno- 
ge generacije i svojom tvrdoćom 
stvarao čvršće karaktere, negoli 
modreni grad, ostavio je i na me- 
ni trag svoje tvrdoće, ali i osjet- 
ljivosti koju i dan danas nosim 
u sebi. Preseljenjem u „moderni" 
grad (Metković) polako upijam 
njegove prednosti i nedostatke. 
Crkva Sv. Franje Asiškog, nikla 
„iz ševara“, privlačila me svojim 
gostoprimstvom i za dugi niz go- 



dina zaduživala i postala drago 
mjesto, gdje sam dobivao nebro- 
jene milosti i duhovne okrepe te 
kršćanski odgoj i pouke, posred- 
stvom otaca franjevaca - sinova 
sv. oca Franje. 

Vjerujem da je, slušati Božju 
riječ i služiti joj, najveća milost 
koju sam mogao dobiti: Riječi 
istine i pravde, Riječi mudrosti 
i milosti, Riječ mira i milosrđa, 
Riječ života vječnoga. Da bi se to 
uistinu i moglo, potreban je Božji 
poziv, a On zove koga i kako ho- 
će, poziva uvijek, poziva i danas. 

Od sjemeništa do svećeništva 

Svećeništvo je dakle dar milo- 
sti Božje, koju mi je iskazao djelo- 
vanjem svoje moći. Božja milost 
duhovnog poziva, kojeg sam osje- 


Usred vodene arene, poput zlatne medalje, smjestio se 
Visovac prekriven zelenilom iz kojeg stidljivo izviruje 
toranj samostana, koji te poput glasa sirena privlači, ne 
da ti naudi nego da te približi Tvorcu svega. 


Otok Visovac - mjesto novicijata 

ćao čitavo svoje djetinjstvo, koju 
nisam zaslužio, dala mi je snagu 
da nakon osmog razreda učinim 
jedan mali korak, ali s druge stra- 
ne tako velik, i odgovorim: „Evo 
me". Taj me odgovor „odveo" u 
mojoj četrnaestoj godini u sinj- 
sko sjemenište (1998. godine) 
pod okrilje Gospe od Milosti, ko- 
ja me pratila svojim zagovorom 
kod Sina kroz moje đačke dane u 
Sinju. Uz učenje koje je vrlo važ- 
no za intelektualni razvoj jednog 
mladića koji je sjemeništarac, va- 
žan je i odgoj srca i duše. Službu 
bilo odgojitelja ili duhovnika svi 
su franjevci nastojali odgovorno i 


Bogoslovi nose sliku Gospe Sinjske 


savjesno vršiti, tim više jer se radi 

0 mladićima koji trebaju upozna- 
ti sebe, oplemeniti karakter i od- 
gojiti volju. Oni nam preporučuju 
svladavanje, odricanje, samoza- 
tajnost, pokoru, samoodgoj, upo- 
zoravaju na nedostatke, napasti i 
kušnje. Nadasve preporučuju lju- 
bav prema Bogu i prema bližnje- 
mu, ljubav koju je imao sv. Franjo 
prema svim stvorenjima. 

Znamo dobro što je divljaka, 
a što kalem. Poslije kalemljenja, 
voćka donosi plodove, ali, ako ista 
ruka koja kalemi ne zna danima 

1 godinama krotiti preostali dio 
divljake (ispod kalema), divljaka 


će brzo pokazati svoju staru zlu 
ćud („pravu narav"). Svaki čovjek 
baštini od praroditelja onu „div- 
ljaku^ a „kalem" od Boga. Odgoj 
čovjeka u vjeri i za život traži sva- 
kodnevno „oplemenjivanje", do- 
bro vladanje, poslušnost, ustraj- 
nost u radu. Božji „kalem" su 
Božji darovi i milost koju čovjek 
prima, u svom životu, za svoju 
vlastitu izgradnju. Čovjek tako- 
đer sudjeluje u odgoju i sazrijeva- 
nju drugoga čovjeka cijelog života 
svojim primjerom, učenjem i mo- 
litvom. Prvi čovjekovi odgojitelji 
su njegovi roditelji, zatim braća, 
sestre, rodbina, učitelji, prijatelji, 
Crkva, a Božji „kalem" bdije nad 
svima. Službu odgojitelja vjere i 
života u sjemeništu i gimnaziji u 
Sinju vrše i svi profesori - bilo oci 
franjevci, bilo laici. 

Uz sav odgojni, obrazovni i 
duhovni život u sjemeništu na 
prvo mjesto stavljam pobožnost 
prema Majci Božjoj jer smo mi 
sjemeništarci „Gospini pitomci", 
pred čijom smo se Prilikom svake 
subote točno u podne molili za 
svoj odgoj, obrazovanje i duhovni 
život. A duhovni se život sastojao 
od sv. mise, molitve Časoslova, 
duhovnih razgovora, čitanja du- 
hovnog štiva, egzorta, razmatra- 
nja, duhovnih vježbi, svibanjske 
pobožnosti... 

Novicijat kao vrijeme inten- 
zivnijeg uvođenja u redovnički 
život i vrijeme kušnje uveden je 
u Franjevačkom redu 22. rujna 
1220. godine bulom pape Hono- 
rija III. Cum secundum consilium. 
Bulom se određuje da svi koji se 
žele priključiti Redu moraju proći 
vrijeme kušnje od godinu dana, 
da se oni koji će prihvatiti redov- 

Božja ruka koja me vodila i vodi kroz život , dovela me 
do „oltara". Božja ruka koja mi je dala milost da budem 
svećenik , neka bude uza me kod svake svete mise , kod 
svakog služenja Bogu i bližnjemu. 


ničku stegu kroz određeno vrije- 
me kušaju i da se u njoj vježbaju. 
Pod vodstvom odgojitelja (me- 
štra) tijekom godine novicijata 
na Visovcu, „oltaru na jezeru“, 
proučavali smo (nas sedmorica) 
temelje i zakonitosti života za- 
jednice u kojoj želimo postati pu- 
nopravni članovi - i to teoretski i 
praktično. Teoretski - izučavajući 
spise, smjernice, knjige u kojima 
se obrađuje Pravilo i dokumen- 
ti Reda, kao i sam povijesni hod 
i razvoj Reda i Majke Provincije. 
Praktično - svakodnevno pro- 
matrajući u samostanu stil i na- 
čin života i stvarne zakonitosti 
života zajednice, uz neizostavnu 
svakodnevnu svetu misu, moli- 
tvu Časoslova i razne franjevačke 
molitve, poput franjevačke kru- 
nice. 

Usred vodene arene, poput 
zlatne medalje, smjestio se Viso- 
vac prekriven zelenilom iz kojeg 
stidljivo izviruje toranj samo- 
stana, koji te poput glasa sirena 
privlači, ne da ti naudi nego da 
te približi Tvorcu svega. Uda- 
ljen od „suvremene civilizacije", 
„miljama daleko", svakog došlja- 
ka ostavi bez daha. Najljepše od 
svega bila mi je molitva krunice 
i večernje molitve u predvečerje, 
nakon dana provedenog u Re- 
metiću ili Mačkovici (mjesta gdje 
smo jačali svoje tjelesne mišiće), 
šetajući oko otočića ili sjedeći 
kod „mlina", dok je sunce pola- 
gano poput pogrbljenog seljaka 
umornog nakon cjelodnevnog 


oranja odlazilo na počinak. Sklad 
otočića, njegove flore i faune, ne 
remeteći pritom postojeći sklad, 
nadopunjuju svojim jednostav- 
nim izgledom crkvica i samostan, 
strpljivo građene rukama fratara 
i đaka (novaka), odaju dojam da 
su tu izrasle zajedno s okolnim 
raslinjem. Dan polaganja prvih, 
privremenih, redovničkih zavjeta 
- siromaštva, čistoće i poslušno- 
sti - je ujedno i dan opraštanja s 
otočićem. Komadić srca je ostao 
ležati na sivom kamenu, milovan 
sjenkom maslina i uspavljivan 
pjevom Krke. A duša se poput ne- 
mirnog djeteta, otima pred nepo- 
znatim i vraća u krilo majke Gos- 
pe Visovačke, čeznući da u njezi- 
nu zagrljaju zauvijek usne. 

Bogoslovija je ustanova u ko- 
joj se odgajaju kandidati, koji su 
se, nakon završenog novicijata, 
opredijelili za redovničko i sveće- 
ničko zvanje. Sav odgoj bogoslova 
ide za tim da se oni izgrade kao 
pravi pastiri duša po uzoru naše- 
ga Gospodina Isusa Krista, Uči- 
telja, Svećenika i Pastira. Dvije 
glavne odrednice u životu bogo- 
slovije su intelektualna izobrazba 
i duhovnost. Svaki dan bogoslovi 
slave sv. misu i imaju redovite za- 
jedničke molitve: moljenje Časo- 
slova, klanjanje pred Presvetim i 
moljenje krunice, zatim duhovne 
vježbe. 

Vrijeme u bogosloviji je tako- 
đer i nadasve vrijeme studira- 
nja. Kršćanska vjera ima jednu 
racionalnu i jednu intelektual- 


nu dimenziju. Bez njih vjera ne 
bi bila to što jest. Stoga je važno 
temeljito poznavati Sveto pismo 
kao cjelinu, crkvene oce i velike 
crkvene sabore; zatim razumije- 
vanje pojedinih istina i sadržaja 
vjere u njihovu jedinstvu, štovi- 
še, u njihovoj krajnjoj jednostav- 
nosti; poznavati bitna pitanja iz 
moralne teologije i društvenog 
nauka Crkve, crkvenog prava, 
ekumenske teologije; poznavanje 
različitih kršćanskih zajednica i 
temeljno poznavanje velikih reli- 
gija, kao i filozofije; a sve to po- 
maže razumjeti ljudska traženja i 
pitanja na koje vjera želi dati od- 
govor. Božja ruka koja me vodila 
i vodi kroz život, dovela me do 
„oltara". Božja ruka koja mi je da- 
la milost da budem svećenik, ne- 
ka bude uza me kod svake svete 
mise, kod svakog služenja Bogu i 
bližnjemu. 

Sveti Franjo, zagovaraj nas 

Mi ti se, sveti Franjo, utječe- 
mo, da pomogneš našim sjeme- 
ništarcima, novacima i bogoslovi- 
ma u njihovu odgoju i studiju, da 
se jave novi kandidati, oduševlje- 
ni svećeničkim i redovničkim zva- 
njem, sposobni i željni posla na nji- 
vi Gospodnjoj, kandidati koje ljud- 
ska hladnoća ne umara, a poteškoće 
ne plaše, koji su voljni ispuniti volju 
Božju, a ona je „posvećenje naše u 
(1 Sol 4,3). Utječemo ti se, sveti 
Franjo, mi današnji franjevci, da 
ostanemo sastavni dio povijesti i 
života našega naroda kao što su 
to naša braća bila kroz stoljeća, 
kako i Ivo Andrić u pripovijesti 
Za logorovanja kaže: Kad propadne 
sav svijet i sve države, vjeruj, ovi će 
fratri plivati kao zejtin pri vrhu. «> 

Nekad bilo, sad se spominjalo 

Sjećanja najstarije braće Provincije 


U crkvu bi išli u dvoredu s rukama u rukavima - moleći 
„ Miserere mei Deus“. U blagovalištu je za vrijeme jela 
bio muk , a netko bi čitao jedan odlomak iz Evanđelja , 
iz liturgijskog kalendara ili iz povijesti Reda i Provincije 
odnosno života svetaca - sve to na latinskom jeziku . 
Šutnja je bila ponedjeljkom , srijedom i petkom . 




bito se ponosimo najstarijom 
braćom koji su s nama podije- 
lili svoja sjećanja iz mladosti, 
posebno iz klerikata. Ova braća 
imaju preko 90 godina, a to su: 
fra Petar Bezina, fra Karlo Juri- 
šić i najstariji fra Vjeko Vrčić. 1 

Fra Vjeko Vrčić: Duhovni 
kroničar Imotske krajine 

Fra Vjeko je rođen u Imot- 
skom 28. 2. 1914. Filozofiju je 
učio u Sinju od 1932. do 1934., 
a studij bogoslovije u Makar- 
skoj od 1934. do 1938. godine. 
Danas živi u imotskom samo- 
stanu. Ističući da je mirno do- 
živio visoku dob, fra Vjeko za- 
hvaljuje dragom Bogu što - kao 
najstariji svećenik Provincije, a 
i Splitsko-makarske nadbisku- 
pije - još uvijek može govoriti 
misu i ispovijedati te tako po- 
moći braći u samostanu. Pošto 
sam rođen vrlo blizu samostana u 
Imotskom - nastavlja fra Vjeko - 
kao mali tamo sam često dolazio. 
Kada sam bio u drugom razredu 
osnovne škole, sreo me kod velikog 
oltara fra Ante Antić i upitao me: 


Fra Ante Bešlić, Split 

- student teologije 

Franjevački samostan u Makarskoj 


L^rovincija Presvetog Otkupi- 
\ telja ima 258 fratara, što ju 
čini najbrojnijom redovničkom 
zajednicom u Hrvatskoj. Oso- 


1 Među njima je i 

fra Anđeo Cvitanović (r. 15. 3. 1914.). 

„Bi li ti rado služio misu?“. Pristao 
sam i rado sam dolazio. Taj isti 
sveti čovjek, bit će mi magistar 
(odgojitelj) u bogosloviji četiri 
godine i spremiti me za svećeničko 
ređenje. Privučen njegovim pri- 
mjerom, otišao je u Sjemenište, 
a potom u novicijat 1931. godi- 
ne u Zaostrog, gdje je redovnič- 
ka disciplina bila teška. Tu se s 
kolegama spremao za polaganje 
redovničkih zavjeta: siromaš- 
tva, čistoće i poslušnosti. 

Fra Vjeko nam dalje priča o 
životu nakon Zaostroga: Preš- 
li smo u Sinj. Filozofija je morala 
biti glavna. Imali smo tekstove 
na latinskom jeziku, a učiti je bi- 
lo teško. Magistar nam je bio ne- 
obično strog. Klerikat je bio uvi- 
jek zaključan: nisi mogao nikamo. 
Dizali smo se u pet sati ujutro, išli 
u kor gdje smo molili oficije (litur- 
giju časova). Magistar bi čitao 
razmatranje. Neispavan, satrven 
učenjem i školom, naslonjen na 
prozor - odmah bih zaspao. Uve- 
čer, prije večere, bilo je razmatra- 
nje za svu samostansku obitelj. 
Hranili smo se redovito zajedno 
s ostalim fratrima u samostanu. 
Za nas mlade bilo je slabo, trpje- 
li smo. Svi smo ustrajali u patnji. 
Čekali smo kad će svanuti dan da 
se nađemo u Makarskoj, kod do- 
brog magistra fra Ante Antića. 

Nakon filozofije u Sinju, 2 fra 
Vjeko odlazi u Makarsku. Opi- 
suje nam život ondje, a osobito 
ulogu magistra fra Ante Antića: 
Bogoslovija se nalazila u velikom 
kamenom zdanju blizu mora. U 

2 Godine 1936. filozofija iz Sinja premještena 
je u Makarsku, čime je kompletiran 
petogodišnji studij po uzoru na bogoslovne 
fakultete u Katoličkoj crkvi. 


prizemlju su bili razredi za preda- 
vanja i školu. Na dva kata bile su 
sobe za bogoslove. Bilo je oko 30 
bogoslova naše Provincije, a četi- 
ri godine bili su tu došli bogoslo- 
vi zadarske, a onda i dubrovačke 
Provincije. Bilo je i njih oko 30. 
Dakle, veliko društvo. Vrata na 
bogosloviji nisu preko dana bila 
zaključana. Mogao je bogoslov u 
svako doba izići u dvorište i pro- 
šetati po miloj volji. Moglo se i po 
samostanu kretati prema potre- 
bama. Trebalo je paziti na disci- 
plinu. Trebalo se držati dnevnog 
rasporeda. Znalo se kad se ide na 
zajedničku šetnju i ljeti na zajed- 
ničko kupanje. Osjećali smo se 
kao slobodni ljudi, vezani zavjeti- 
ma i posebnim zakonima. 

S posebnim se poštovanjem 
fra Vjeko prisijeća fra Ante 
Antića: Upoznali smo se s magi- 
strom fra Antom Antićem. Fratar 
mila lica. S osmjehom se rukovao 
sa svakim od nas. Ta lijepa poja- 
va pratit će nas pune četiri godi- 
ne. Bio je duša života u klerikatu. 


Dragi Bog nam ga dao. Nastojao 
je iskreno da svakom bogoslovu 
bude prijatelj. Pazio je na discipli- 
nu. Prekršaj je znao i kazniti. Za 
veću pogrešku trebalo je čistiti za- 
hod. Pri koncu bi se i on pridružio 
i pomogao kažnjenom. Bio je neo- 
bično ponizan. Znao je posavjeto- 
vati u pojedinim slučajevima, kad 
bi osjetio da netko nije za redov- 
nički život. Nije mu se moglo ništa 
sakriti. Držali smo da ima u tome 
milosna saznanja. 

Ponosan sam što sam diplo- 
mirao na Teologiji u Makarskoj 

- ističe fra Vjeko. Drago mi je 
da današnji bogoslovi naše Pro- 
vincije žive u centru u Splitu. Di- 
onici su bogoslovskog fakulteta 

- zajedno s bogoslovima Splitske 
metropolije i studentima civilnog 
staleža čine veliku zajednicu. U 
današnje moderno doba to znači 
mnogo. Vrijedni profesori žele u 
duhu kršćanske ljubavi osposobi- 
ti studente za proširenje Kristova 
Kraljevstva. Pomogla ih Djevica 
Marija. 



Zbor bogoslova 

Fra Petar Bezina: 

Neumorni tražitelj istine 

Fra Petar je rođen 14. 4. 
1917. u Prugovu. Studirao je na 
Franjevačkoj visokoj bogosloviji 
u Makarskoj od 1938. do 1943. 
god. Danas živi u samostanu 
Gospe od Zdravlja u Splitu. 

Fra Petar nam opisuje prve 
dane na bogosloviji: Šestorica 
smo položili veliku maturu u Sinju 
1938. i iste godine upisali se na 
studij bogoslovije. Kad smo došli 
u Makarsku, susret s fra Antom 
Antićem bio je neobično iskren i 
otvoren, kao s majkom. Žarenjem 
očiju, otvorenošču srca, pleme- 
nitošču duše privlačio nas je. K 
njemu smo pristupali bez straha. 
U pet postoječih razreda bilo nas 
je oko četrdeset do pedeset bo- 
goslova. Ubrzo smo se uklopili u 
dnevni red klerikata i u nastavni 
program bogoslovije. Profesori su 
bogoslovima jačali hrvatsku naci- 
onalnu svijest. 

Fra Petra nastavlja svoj govor 
o fra Anti: Njemu je bila povjere- 
na dužnost duhovne izgradnje bo- 
goslova. Bio je svečenik izgrađene 
osobnosti, franjevac sa svim od- 
likama u največem stupnju. Nije 
mu se moglo ništa prigovoriti. Se- 
be je potpuno predao Bogu, a svo- 
je vrline je primjenjivao na mlade 
bogoslove. Načelo mu je bilo sva- 
kom utisnuti u dušu svijest o na- 
zočnosti i providnosti Božjoj. Kod 
nekih je u potpunosti uspio kao 
kod fra Rafe Kaliniča, koji je to 
dokazao svojim kreposnim živo- 
tom i mučeničkom smrču. Osobni 
govor bio je u njegovoj sobi, a naj- 
češči na šetnji. Nekog bi bogoslo- 
va izdvojio iz skupine i s njim bi 


razgovarao. Imao je posebnu moč 
uočavanja duhovnog stanja. Pro- 
dirao je u dubinu duše. Teško mu 
je tko tajio. Nije nastupao Ijutito. 
Bio je vrlo umiljat. Nikog nije pri- 
siljavao da prihvača njegovo mi- 
šljenje. Mislim da nije bilo nikog 
tko bi na njega bio ljut. Poslije od- 
laska bogoslova iz Makarske redo- 
vito se s njima dopisivao. 

Za vrijeme mog školovanja u 
svijetu su bile vrlo teške političke 
prilike - sijeda se fra Petar tih teš- 
kih vremena. Rat je bio neizbje- 
žan. I nažalost, započeo je 1939. 
Ruši se Jugoslavija, a Hrvatska se 
proglašava nezavisnom državom. 
Poslije 1102. godine dobili smo 
slobodnu i nezavisnu državu Hr- 
vatsku -10. travnja 1941. Radio 
Zagreb javio je cijelom svijetu daje 
Hrvatska postala nezavisna drža- 
va. Njezina se zastava zavijorila u 
mnogim državama svijeta. Profe- 
sori zaneseni hrvatskom državom 
drže građanima predavanja, govo- 
re po raznim ustanovama. Čitav 
samostan diše hrvatskim duhom. 

Fra Karlo Jurišić: 

Mudri učitelj života 

Fra Karlo je rođen 13. 8. 
1918. u Sarajevu. Studirao je u 
Makarskoj od 1938. do 1943. 
godine. Danas živi u makarskom 
samostanu. 

Fra Karlo nam je veoma ži- 
vo pripovijedao o svojim kle- 
rikatskim danima: U Sinju smo 
maturirali 1938. Malo kasnije je 
nastala Banovina Hrvatska kada 
je ta matura bila priznata. Potom 
sam došao u Makarsku u bogoslo- 
viju koja je počela početkom rujna. 
U bogosloviji se moralo dosta učiti 
- nastavlja fra Karlo - a glavni 

predmeti, kao što su filozofija, do- 
gmatika, moralka i crkveno pravo, 
predavali su se na latinskom je- 
ziku. Ne samo da su se predavali 
na latinskom, nego smo mi morali 
i odgovarati na istom. Sredinom 
veljače 1939. završio je prvi se- 
mestar i tad smo išli u samostan 
u kojem je bilo najviše hrane jer 
ga komunisti još nisu orobili - a to 
je bio Zaostrog. U Zaostrogu smo 
bili tri dana, a tu nam je fra Ber- 
nardin Bajić kazivao sve zname- 
nitosti zaostroškog samostana. 
Posebno je govorio o Kačiću. 3 

Fra Ante Antić je bio magi- 
star i fra Karlu, koji ga se rado 
sijeća: U Makarskoj smo imali 
magistra fra Antu Antića, to je 
jedan sveti čovjek, sluga Božji, 
kandidat za oltar. Fra Ante je bio 
čovjek koji je uživao glas sveca od 
svoga djetinjstva pa preko sjeme- 
ništa i klerikata do svečeništva i 
na posljetku do svoje smrti. O nje- 
mu su svi fratri govorili da je do- 
bar čovjek, a on se sam nikada ni- 
je pohvalio niti o ikom jedne ružne 
riječi izrekao. Posebno se prisije- 
ća duhovnih nagovora i šetnji s 
njim: Fra Ante je predavao misti- 
ku i asketiku. Bio nam je ispovjed- 
nik i duhovnik. Pisao je duhovna 
pisma, a mene je molio da mu ih 
tipkam. Svaki dan smo kao bogo- 
slovi išli poslijepodne na šetnju, a 
magistar bi išao iza nas. Ljeti smo 
u pet sati imali zajednički oficij u 
koru nove crkve s profesorima te 
meditaciju od pola sata, a nakon 
toga smo išli na kupanje. Na ku- 
panje smo, isto kao i po gradu, išli 
u habitima. 


Fra Ante Antić: 

Ta lijepa pojava pratit će 
nas pune četiri godine. Bio 
je duša života u klerikatu. 
Dragi Bog nam ga dao. 
Nastojao je iskreno da 
svakom bogoslovu bude 
prijatelj. 

Opisuje fra Karlo i pojedino- 
sti iz svakodnevnog života: U 
crkvu bi išli u dvoredu s rukama u 
rukavima - moleči „Miserere mei 
Deus (i . Tada nas je u bogosloviji 
bilo tridesetak. U blagovalištu je 
za vrijeme jela bio muk, a netko 
bi čitao jedan odlomak iz Evanđe- 
lja, iz liturgijskog kalendara ili iz 
povijesti Reda i Provincije odno- 
sno života svetaca - sve to na la- 
tinskom jeziku. Šutnja je bila po- 
nedjeljkom, srijedom i petkom, a 
uvijek se čitalo do pola jela. Dru- 
gih dana smo smjeli razgovarati, 
ali nismo smjeli vikati. Kada bi 
došao neki župnik, onda bi gvar- 
dijan pustio govor. Bila je stroga 
disciplina. 

Riječima fra Petra Bezine za- 
vršiti ćemo svjedočanstva naše 
najstarije braće, a nadamo se 
da će nam svima pomoći za bo- 
lje i ljepše sutra: Ljudima je bilo 
dovoljno otvoriti dušu. Oni su to 
osjetili. Zbog toga nikada nisu do- 
pustili da njihov pastir bude gla- 
dan i da pogine. Bio je to težak, 
ali i ugodan život. Žrtva je urodi- 
la plodom. Čovjeka smo podigli iz 
mrtvila na noge, a on je život na- 
stavio s vjerom. Žrtva i ljubav na- 
šeg čovjeka ne smije se zaboraviti. 
Do smrti mora se biti s njim! 


3 Fra Andrija Kačić Miošić (1704.-1760.), narodni pjesnik, pisac Razgovora ugodnog naroda 
slovinskoga (1756.). 

Poslušaj njegov glas! Zove te! 

Meditacija o duhovnom pozivu 


Fra Antonio Mravak, Split 

- student teologije 

Bog je strpljiv i čeka na 
naš odgovor . Taj glas 
najbolje ćemo razumjeti 
u ozračju molitve koja 
je prostor zajedništva i 
blizine . Molitva se rađa 
i raste u međusobnom 
odnosu s Bogom . 


og svakog čovjeka poziva! 
Čovjek može od Boga bje- 
žati, skrivati se poput Adama, 
lutati cijelom zemljom poput 
Kaj ina, može kušati živjeti bez 
Boga, potiskivati ga iz svijesti, 
zaboravljati ga, ali Bog ga uvijek 
iznova poziva. Po krštenju taj 
poziv postaje još jači, postajemo 
sinovi Božji i kčeri Božje. Svaki 
poziv uključuje i poslanje, a ono 
se sastoji u ostvarenju poziva. 
Temeljni poziv svakog kršteni- 
ka jest svetost i svjedočenje za 
Boga. U tom opčem pozivu na 
suradnju, Bog neke osobe poziva 
i na jedan tješnji vid zajedništva 
s njim, poziva ih da ga izbliže 
slijede u redovničkom i sveće- 
ničkom životu. Živimo vrijeme 
krize toga poziva, stoga često 
postavljamo pitanje: je li Bog taj 
koji ne poziva ili je problem u čo- 
vjeku koji se ne odaziva? Jedno 
je sigurno: da Bog poziva i danas 
kao i u drugim vremenima. Pita- 
nje je: čujemo li taj glas? 

Bog je strpljiv i čeka na naš 
odgovor. Taj glas najbolje ćemo 
razumjeti u ozračju molitve koja 
je prostor zajedništva i blizine. 
Molitva se rađa i raste u među- 
sobnom odnosu s Bogom. Ona 
je prostor za sazrijevanje izbora 
zvanja i za njegovo svakidašnje 
obnavljanje, motreći Njegovo li- 
ce. Pokušajmo čuti Božji glas i u 
glasovima ljudi koji nas svakod- 
nevno okružuju: svećenika, re- 
dovnika i redovnica. Njihov po- 
ziv je i poziv za druge, poziv na 


služenje drugima, poziv na moli- 
tvu za druge. Krenuti na taj put 
znači razumjeti život kao nikad 
završeni proces, kao projekt ko- 
jeg treba stalno usavršavati. 

Ostaviše sve... 

Primjeri iz Svetog pisma po- 
kazuju nam da u korijenu sva- 
kog autentičnog poziva stoji 
Gospodin koji poziva, koji prvi 
čini korak. Taj divan prizor osta- 
vili su nam braća Simun i Andri- 
ja te druga dvojica braće - Jakov 
i Ivan Zebedejevi (Mk 1, 16-20). 
Napuštaju oca, lađe i mreže. Ne 
radi se o nekom junačkom odri- 
canju koliko o činjenici da ih je 
zahvatila nova stvarnost, da su 
ispunjeni novom sigurnošću od 
koje se ne mogu oduprijeti. 

Prvo što Evanđelje navodi jest 
Isusovo „vidjeti": vidje Simuna i 
Andriju. Ovo „vidjeti" utemeljuje 
nešto novo i trajno, označuje ču- 
desnost susreta osobe s osobom. 
Nakon susreta s Isusom događa 
se jedan novi početak u životu 
ovih ljudi, to je početak koji će 
obilježiti čitav njihov život. Isus 
ih poziva: Hajdete za mnom!. On 
im ne predlaže nikakav program 
onoga što će raditi, ne daje pri- 
jedloge ni obećanja, ne nasto- 
ji ih nagovoriti da ga slijede, 
jednostavno zove. Taj se poziv 
u potpunosti odnosi na Isuso- 
vu osobu, on je taj kojega treba 
slijediti. Ne trebaju se usmje- 
riti prema nekom programu ili 
nekoj stvari, nego prema osobi 

Isusa Krista. Iz susreta Krista s 
ovim ljudima vidimo da poziv 
nema općenito značenje, nego je 
upravljen određenim osobama. 
Oni se potpuno povjeravaju nje- 
mu. Ono što im Isus daruje jest 
njegova prisnost. 

Simun i Andrija ostavljaju 
svoje mreže, Jakov i Ivan svo- 
ga oca Zebedeja. Odlučiti se na 
nasljedovanje Isusa znači osta- 
viti dosadašnji način života. Na 
temelju toga mjerila učenik se 
odlučuje ostaviti iza sebe sve što 
ga može zadržati i biti slobodno 
na raspolaganju Isusu. Ovi uče- 
nici ne određuju kojoj će zajed- 
nici pripadati, nego to čini Isus. 
Svojim pozivom, u zajednici od 
Isusa pozvanih učenika očituje 
se Crkva, kao mjesto nasljedova- 


nja Isusa. Učinit ću vas ribarima 
ljudi! Nova zadaća ovih ljudi ima 
karakter sveopćeg poslanja, bez 
granica, za sve ljude. 

Pođi za mnom... 

Dok razmišljamo o pozivu na 
nasljedovanje kojeg Isus upućuje 
ovim ljudima, pokušajmo i sebe 
pronaći u njemu. Pođi za mnom! 


Možda taj isti glas često kuca i 
na vratima tvoga srca da pro- 
mijeniš obalu, da ostaviš staru 
luku, da isploviš iz uskislog na- 
čina života. Poput ovih učenika 


dopusti Kristu da uđe u životni 
prostor tvoje svakodnevice. Pre- 
daj mu ono što jesi, što imaš, 
svoju istinu bez sužavanja. Ovi 
ljudi su nam svojim životom - 
poput mnogih svećenika, redov- 
nika i redovnica - pokazali da se 
nešto mora ostaviti jer se i nešto 
susreće; ostavlja se sve jer se su- 
sreće sve - Onoga koji je sve. ■> 


Franjevački bogoslovi 


Dopusti Kristu da uđe u životni prostor tvoje 
svakodnevice. Predaj mu ono što jesi, što imaš, svoju 
istinu bez sužavanja. 

VAPAJ 

U BESKRAJU NIČEGA 
JA NITI NE POSTOJIM. 

AL’ ZNAM, 

TU NE PRIPADAM 
JA NISAM TEK NIŠTA 
BOŽE SIN SAM TVOJ, 

TVOJE DIJETE 
KAP SKORENA VOSKA 
SVIJEĆE VJEČNOSTI 
KAP KAPLJICE MORA, 

MORA ŽIVOTA 
TU SAM I POSTOJIM 
I DOK PONIREM U TAMU 
I DOK NESTAJEM U SAMOĆI 
JA SPOZNAJEM 
ŽIVOT JE BORBA 
LJUBAV NAGRADA 
ČOVJEK SAM, NE NIŠTA 
I KAD PADAM 
BOŽE TVOJ SAM SIN 
( 2004 .) 


ISUS JE MOJ BOG 

NA PUTU KA SVJETLU 
JA OSTAVLJAM VRIJEME 
OSTAVLJAM MJESTA 
I SEBE I TEBE 

NA PUTU KA SVJETLU 
DOK GLEDAM KROZ SNOVE 
JA ZADRHTIM ČESTO 
U SVITANJE ZORE 

BIJELI ČOVJEK ME ZOVE 
NA ZLATNA POLJA 
ZAGRLI ME KAŽE 
AKO TE VOLJA 


ON NJEŽNO ME ZOVE 
I JA ĆU NJEMU POĆI 
NE BOJIM SE VIŠE 
NI SJENA NI NOĆI 

ISUS JE MOJ BOG 
ON JE MOJ BOG 

I KAD LUTAO SAM 
UVIJEK BIO JE UZ MENE 
DIZAO MI GLAVU 
TEKAO KROZ VENE 

I PLAKAO JE SA MNOM 
NA RUBOVIMA SVIJETA 
I SMIJAO SE U MENI 
ZA BUDUĆA LJETA 

BIJELI ČOVJEK ME ZOVE 
NA LIVADE SNENE 
NA OBALE SVOJE 
DA ZAUSTAVIMO VRIJEME 

ON ZOVE ME NJEŽNO 
I JA ĆU NJEMU POĆI 
NE BOJIM SE VIŠE 
NI SJENA NI NOĆI 

ISUS JE MOJ BOG 
ON JE MOJ BOG 
( 2004 .) 


Fra Ivica Perica, Split 

- student teologije 

Sv. Franjo je 1225. 

godine spjevao „Pjesmu stvorova “ 


46 




M)<*Efi2011 



Otkrio sam smisao 

Otkrio sam smisao, 

Zašto sam disao 
I stihove pisao... 

Otkrio sam smisao, 

Zašto sam plakao 
I iskreno se smijao... 

Otkrio sam smisao, 

Komu sam pjevao 
I srce darovao... 

Otkrio sam smisao, 

Nisam ga tražio 
U srcu se skrivao. . . 


Dar 

Nisam sanjao, vidio sam, 
osjetio i dotaknuo... 

Nisam tražio, dobio sam, 
imao i uživao... 

Nisam pisao, riječi su došle, 
same su pale, pjesmu stvarale... 
Nisam pjevao, glas se orio, 
sam potekao, druge zadivio... 

Nisam živio, osjetio sam, 
ljubio i patio... 

Nisam umro, nosiš me, 
čuvaš me, štitiš me... 

Nisam ništa napravio, 
a sve sam dobio, 

Ti si me darovao... 


On mi se smiješi 

Bog mi se smiješi, 
razvlači osmijeh svoj. 

Nije tuga, to nije, 
ljubi me i život moj. 

Bog me tjera sreći, 
gura naprijed, tješi me. 

Sto sam manji to sam veći, 
tiho grli, obuzima me. 

Kakva je to sreća, 
gdje je taj put? 

Moja vatra još je veća, 
nesta led, nesta stud. 


Fra Mate Milas, Split 

- student teologije 

AKTUALNO 


Što je istina o „ slučaju Galilei “? 

Odnos vjere i znanosti 


Kuriozitet je u temeljnom sučeljavanju kardinala 
Bellarmina i G alileija: što se tiče znanstvenog 
argumenta u pravu je bio kardinal Bellarmin kad 
je tvrdio da tada nije bilo znanstvenog dokaza za 
Kopernikov sustav , a što se tiče teološke interpretacije 
veze znanosti i vjere, s današnjeg teološkog stajališta 
u pravu je bio duboko religiozni Galilei. 



Akademik Vladimir Paar, Zagreb 

- nastavnik na PMF-u 


O svijesti šire javnosti Gali- 
lei se ponajviše povezuje 
sa sukobom znanosti i Crkve i 
s tezom o vjekovnom suprot- 
stavljanju „napredne" znanosti i 
„nazadne" vjere. U prosvjetitelj- 
stvu je Galilei prikazan kao bo- 
rac za znanstvenu istinu i žrtva 
nazadne Crkve koja se grubom 
silom suprotstavljala znanosti. 
Začudo, ta politički motivirana 
„istina" još je uvijek prisutna 
kod mnogih ljudi. 

Galilei je početkom 17. sto- 
ljeća pomoću teleskopa, uređaja 
kojeg je još prije Galileija izmi- 
slio i konstruirao Johannes Li- 
ppershey u Nizozemskoj i Giova- 
nni Battista della Porta u Italiji, 
otkrio niz astronomskih pojava. 
Tumačio ih je pomoću Koperni- 
kovog modela Sunčevog susta- 
va, prema kojemu se planeti gi- 
baju po kružnicama oko Sunca. 
Galilei je otkrio da Jupiterovi 
mjeseci kruže oko Jupitera pa je 
po analogiji zaključio (a to nije 
znanstveni dokaz!) da na sličan 
način planeti kruže oko Sunca. 
No, pritom se suočio s ozbiljnim 
problemom: dok je sa Zemlje 


mogao vidjeti da Jupiterovi mje- 
seci kruže oko Jupitera, nije mo- 
gao neposredno ni na koji način 
uočiti da Zemlja i drugi planeti 
kruže oko Sunca. No zanimljivo, 
Jupiterove mjesece je prije Gali- 
leija prvi otkrio Simon Meyr, ali 
je agresivnom promidžbom sla- 
va otkrića pripala Galileiju. Slič- 
no si je Galilei uspio prisvojiti 
slavu otkrića spiralne galaksije u 
Andromedi, a zapravo ju je prvi 
teleskopom otkrio von Grenha- 
usen. 

Mnogi tadašnji znanstvenici, 
a među njima i najveći astronom 
svih vremena Danac Tycho Bra- 
he, kritizirali su hipotezu da se 
Zemlja giba oko Sunca, koja je 
uvedena kao moguća još u Grč- 
koj prije više od dva tisućljeća. 
Ta hipoteza je imala zagovornike 
u srednjem vijeku i unutar Cr- 
kve te ju je u 15. stoljeću koristio 
astronom Regiomontanus i u 16. 
stoljeću kanonik Kopernik. No 
tada nije bilo niti jednog znan- 
stvenog dokaza da se Zemlja 
zaista kreće. Astronom Brahe je 
tvrdio da je Kopernikova teori- 
ja u suprotnosti s iskustvom jer 
bi kretanje Zemlje trebalo imati 
učinak na padanje tijela, a to se 
nije opažalo. Drugo, Galileijevi 
protivnici su se pozivali na sta- 
ri Aristotelov astronomski ar- 
gument protiv kretanja Zemlje: 
odsustvo paralakse zvijezda. To 
je bio najjači znanstveni argu- 
ment protiv Galileijeva zalaga- 

Galileo Galilei (1564. - 1642.) 


Sunčev sustav 

AKTUALNO 



Definitivno ne stoji tvrdnja 
prosvjetiteljskih ideologa 
da je znanost bila na strani 
G alileija, a Crkva protiv 

znanosti. 


Bogoslovi asistiraju dekanu kardinalskog 
zbora - kard. Angelu Sodanu 


nja za Kopernikovu teoriju. Nai- 
me, u slučaju gibanja Zemlje oko 
Sunca, zvijezde gledane sa Ze- 
mlje trebale bi se tijekom godine 
prividno gibati po kružnicama. 
Ta pojava, koja bi se trebala uo- 
čiti ako je Kopernikov model to- 
čan, zove se paralaksa zvijezda. 
No astronomi tada nisu mogli 
uočiti paralaksu zvijezda i to su 
smatrali dokazom protiv kreta- 
nja Zemlje. 

Galileijeva hipoteza bez 
znanstvenog dokaza 

U odsustvu ikakvog znan- 
stvenog dokaza, Galilei je tvrdio 
da su plima i oseka dokaz za kre- 
tanje Zemlje oko Sunca. No taj 
Galileijev ,,dokaz“ ubrzo je pobio 


veliki astronom i fizičar Kepler 
koji je ispravno povezao plimu 
i oseku s djelovanjem Mjeseca 
na Zemlju. Na tu znanstvenu 
pogrešku Galileija je upozorio i 
kardinal Bellarmin koji je bio na 
čelu Kongregacije sv. Oficija. 

Godine 1610. isusovac Clavi- 
us, glavni matematičar i astro- 
nom na Isusovačkom rimskom 
kolegiju, poslao je Galileiju pi- 
smo u kojemu kaže da su isu- 
sovački astronomi svojim istra- 
živanjima potvrdili ispravnost 
nekih njegovih astronomskih 
otkrića. U Rimu je Galilei vrlo sr- 
dačno primljen. Isusovci iz Rim- 
skog kolegija održali su posebnu 
ceremoniju u njegovu čast, a kod 

pape Pavla V. je ostao dugo na 
audijenciji. No Galileijeva astro- 
nomska otkrića nisu dala dokaz 
da Kopernikov planetni sustav 
odgovara stvarnosti. Galileijevi 
argumenti davali su samo stano- 
vitu prednost Kopernikovoj teo- 
riji nad starijom Ptolomejevom 
teorijom u kojoj Zemlja miruje, 
a planeti se po složenim puta- 
njama gibaju oko nje. 

Međutim, isusovački astro- 
nomi su dobro znali da je pot- 
kraj 16. stoljeća veliki astronom 
Tycho Brahe postavio novu te- 
oriju planetnog sustava: da se 
planeti (u koje nije ubrajao Ze- 
mlju) gibaju oko Sunca, a Sun- 
ce se giba oko nepokretne Ze- 
mlje. Braheov sustav mogao je 
izvrsno objasniti sva Galileije- 
va astronomska otkrića, Jupi- 
terove mjesece i Venerine faze 
- pri čemu je Zemlja nepomič- 
na u središtu svemira. Iako su 
ga isusovački astronomi na to 
upozoravali, Galilei je Brahe ove 
znanstvene argumente sasvim 
ignorirao. Protiv Galileijevog 
vjerovanja u Kopernikov model, 
u kojemu se planeti gibaju po 
kružnicama oko Sunca, bio je i 
veliki astronom i fizičar Kepler 
koji je računima pokazao da Ko- 
pernikov model nije točan, nego 
da se rezultati u skladu s astro- 
nomskim opažanjima mogu do- 
biti u novom modelu u kojemu 
se planeti gibaju po elipsama. 
Tako definitivno ne stoji tvrdnja 
prosvjetiteljskih ideologa da je 
znanost bila na strani Galileija, 
a Crkva protiv znanosti. 


Galilei u ozračju sučeljavanja 
doslovnog i metaforičkog 
tumačenja Biblije 

Po povratku u Firenzu, Galilei 
se žestoko sukobio s isusovačkim 
astronomom Scheinerom oko pr- 
venstva tko je od njih prvi otkrio 
Sunčeve pjege i kako ih tumačiti 
- pri čemu su se uzajamno optu- 
živali za plagijat. Kasnije se poka- 
zalo da je ipak isusovac Scheiner 
bio prvi, ali je Galilei bio spretniji 
u samopromociji. U žaru tog su- 
koba Galilei je 1613. godine obja- 
vio članak u kojemu je odlučno 
zagovarao Kopernikov sustav, ia- 
ko za to nije imao nikakav znan- 
stveni dokaz. Tada je kardinal 
Maffeo Barberini koji je kasnije 
postao papom, pismeno čestitao 
Galileiju na briljantnoj raspravi. 
Međutim, postupno je pažnja 
skrenula s prirodoznanstvenog 
aspekta na vezu Kopernikove te- 
orije i Biblije. Postavljeno je pita- 
nje kako je Jošua mogao narediti 
Suncu da stane, ako se Sunce ni- 
je gibalo (Jš 10, 12-13). Godine 
1613. o. Benedetto Castelli ka- 
že Galileiju da se takvi tekstovi 
iz Biblije mogu upotrijebiti kao 
argumenti protiv Kopernikovog 
sustava. U svom pismenom od- 
govoru Galilei iznosi svoje ideje 

0 vezi Biblije i znanosti. Kopije 
tog pisma dospijevaju u javnost 

1 time se otvara javna rasprava. 
Tada dominikanac Caccini u svo- 
joj propovjedi oštro osuđuje „no- 
vu astronomiju'. Kopija Galilei- 
jevog pisma Castelliju predana je 
na uvid Kongregaciji u Rimu koja 
je ocijenila da Galileijevo pismo 
ne sadrži ništa što bi se protivilo 
vjeri. 


U međuvremenu, u raspravu 
se uključio karmelićanin Fosca- 
rini, objavivši knjigu u kojoj je 
pokušao pomiriti Kopernikov 
sustav s Biblijom. Knjigu je po- 
slao kardinalu Robertu Bellar- 
minu, tada vodećem teologu u 
Rimu i zamolio ga za mišljenje. 
Bellarmin, koji je u mladosti stu- 
dirao i astronomiju u Piši, na 
istom sveučilištu gdje je studirao 
i Galilei, u svom je pismu pri- 
znao da Kopernikov sustav daje 
jednostavniji opis astronomskih 
opažanja nego Ptolomejev pa bi 
ga mogli smatrati prikladnijom 
hipotezom. No, kardinal koji je 
vladao širokim astronomskim 
znanjima naglašava da Koperni- 
kov sustav nije znanstveno do- 
kazan kao činjenica. Dalje kaže 
da od tumačenja većine crkvenih 
otaca koji su tekstove iz Biblije 
tumačili doslovno, ne treba od- 
stupati u dvojbenim slučajevi- 
ma. A dvojbe će u pogledu kreta- 
nja Zemlje biti sve dok Galilei ne 
iznese znanstveni dokaz Koper- 
nikove teorije. 

Kardinal Bellarmin je inzi- 
stirao na znanstvenom dokazu 
Kopernikove hipoteze kao pre- 
duvjetu da bi se dopustilo druk- 
čije tumačenje Biblije. A Galilei 
znanstveni dokaz nije imao! Be- 
llarminovoj spremnosti da se u 
slučaju znanstvenog dokaza Ko- 
pernikove teorije dopusti drukči- 
je tumačenje relevantnih mjesta 
iz Biblije zacijelo je pridonosilo i 
to što su ranije i neki istaknuti 
teolozi razmišljali o mogućem 
kretanju Zemlje. Primjerice, sv. 
Toma nije Ptolomejev sustav s 
nepokretnom Zemljom smatrao 

AKTUALNO 


Duboko religiozni G alilei 
je u svom pismu priznao 
Bibliju kao vrhovni 
autoritet čak i u znanosti , 
u slučaju ako nema 
nepobitnih znanstvenih 
dokaza . 


definitivnim. U 14. stoljeću na 
Pariškom sveučilištu zastupana 
je hipoteza o okretanju Zemlje i 
mirovanju neba, a biskup Nikola 
Oresmius zastupao je hipotezu o 
okretanju Zemlje. U 15. stoljeću 
hipotezu o kretanju Zemlje izno- 
sio je kardinal Nikola Kuzanski. 

Galileijevi teološki 
argumenti umjesto 
znanstvenih 

Bez znanstvenog dokaza za 
Kopernikovu teoriju, Galilei u 
svom novom pismu Castelliju 
počinje koristiti teološke argu- 
mente. Pozivao se na sv. Augu- 
stina i sv. Tomu koji su zastupali 
mišljenje da autoritet Biblije ne 
treba upotrebljavati u znanstve- 
nim raspravama. Galilei je tvrdio 
da - iako je većina crkvenih ota- 
ca smatrala da je Zemlja nepo- 
kretna, a da se Sunce giba - da 
oni nisu smatrali da u to treba 
vjerovati kao dokazanu istinu. 
Međutim, duboko religiozni Ga- 
lilei je u svom pismu priznao Bi- 
bliju kao vrhovni autoritet čak i 
u znanosti, u slučaju ako nema 
nepobitnih znanstvenih dokaza. 
Galilei kaže: „Što se tiče fizikal- 
nih tvrdnji, sve što bi u njima bi- 
lo suprotno Bibliji, mora se sma- 
trati pogrešnim i to treba doka- 
zati svim mogućim sredstvima”. 


U 20. stoljeću isticano je da je 
ovim davanjem prednosti Bibliji 
nad vjerojatnim fizikalnim argu- 
mentima, a da istodobno nije bio 
u stanju znanstveno dokazati da 
Kopernikov sustav predstavlja 
stvarnu istinu, Galilei sam sebe 
uhvatio u logičku zamku. Godi- 
ne 1615. Galileo ponovno odlazi 
u Rim da bi propagirao svoje sta- 
vove o Kopernikovom sustavu. 
Tada kardinal Gaetani u pismu 
dominikancu Campanelli traži 
njegovo viđenje ove rasprave. 
Campanella je odgovorio rječi- 
tom obranom znanstvene slo- 
bode pod naslovom Apologia pro 
Galileo. U Rimu je Galilei s puno 
žara nastojao uvjeriti astronome 
i teologe u ispravnost Koperni- 
kovog sustava, iako za njega ni- 
je imao znanstveni dokaz. Pri- 
tom je ušao u niz konflikata. To 
je navelo papu, u bojazni da su- 
kob ne bi izmakao kontroli, da 
naredi Kongregaciji sv. Oficija 
da razmotri problem. Početkom 
1616. godine Galileijevi stavovi 
su proslijeđeni povjerenstvu od 
11 teologa koji su se suglasili s 
ranijom argumentacijom kardi- 
nala Bellarmina. Povjerenstvo je 
smatralo da je u postojećim okol- 
nostima (tj. u odsustvu znan- 
stvenog dokaza) Kopernikov 
sustav u suprotnosti s Biblijom. 
Galilei je pozvan pred kardina- 
la Bellarmina i rečeno mu je da 
prestane zastupati Kopernikov 
sustav. Galilei je obećao da će se 
pridržavati tog uputstva i time 
je Galileijev slučaj bio zaključen. 
No Kongregacija je zabranila Ko- 
pernikovu knjigu, s obećanjem 
da će zabrana biti ukinuta kad se 


u njoj naglasi da je teorija samo 
hipotetska. 

Sljedećih godina Galilei se ni- 
je uplitao u rasprave. No 1623. 
godine Galileijev dobar pozna- 
nik i štovatelj, kardinal Barberi- 
ni, postaje papa Urban VIII. Baš 
u to vrijeme izbija sukob između 
Galileijeva učenika Guiduccija i 
isusovačkog astronoma Grassi- 
ja u vezi tumačenja kometa. Ta- 
da Galilei objavljuje polemički 
tekst protiv Grassija i posvećuje 
ga novom papi. Odlazi u Rim i s 
papom vodi šest dugih razgovo- 
ra u vezi Kopernikovog sustava. 
No da ne bi narušio autoritet 
Kongregacije, papa daje Galileiju 
savjet da može nastaviti publici- 
rati radove u vezi Kopernikovog 
sustava, ali tretirajući ga samo 
hipotetski - bez inzistiranja da 
Kopernikov sustav predstavlja 
stvarnost. A teško bi se mogao 
osporavati taj papin stav jer ono 
za što nema znanstvenog doka- 
za, zaista je samo - znanstvena 
hipoteza. No Galilei se nije držao 
papinog savjeta. Godine 1632. 
objavio je polemičku knjigu Dija- 
log između dva glavna sustava svi- 
jeta. Knjigu su odobrili cenzori, 
čemu je vjerojatno pomogla Ga- 
lileijeva osobna veza s papom. 
Galileijev Dijalog zasnivao se je 
dijelom i na klimavim znanstve- 
nim osnovama, a s druge stra- 
ne na bezobzirnom ismijavanju 
protivnika Kopernikovog susta- 
va. Tada su Galileijevi protivnici 
ustvrdili da jedan izmišljeni lik 
kojega Galilei posebno ismijava 
u svojoj knjizi ustvari predstav- 
lja papu. Papa se osjetio pogo- 
đen kada su mu sa svih strana 

tvrdili da ga Galilei ismijava pa 
je imenovao posebno povjeren- 
stvo da ispita slučaj. 

Među crkvenim velikodostoj- 
nicima bilo je suprotnih mišlje- 
nja o tome kako postupiti s Ga- 
lileijem. Znakovito je da je naji- 
staknutiji zagovornik obzirnog 
postupka prema Galileiju bio 
kardinal Francesco Barberini, 
papin nećak, kojemu je na raniju 
papinu molbu Galilei bio men- 
tor pri studiju astronomije. No 
prevladala je grupa teologa koja 
je zahtijevala Galileijevo javno 
poniženje. Galilei se morao jav- 
no odreći Kopernikovog susta- 
va i osuđen je na kućni pritvor 
u svojoj vili kraj Firence. Cijelo 
vrijeme procesa s Galileijem se 
postupalo vrlo obzirno - imao 
je apartman s poslugom, a ne- 
posredno nakon suđenja dulje 
je boravio kao gost na dvoru jed- 
nog svog prijatelja nadbiskupa. 
Nedaleko od Galileijeve vile na- 
lazio se samostan u kojemu su 
dvije Galileijeve kćeri bile časne 
sestre. Galilei ih je u svojoj du- 
bokoj religioznosti nagovorio 
da još u ranom djetinjstvu odu 
u samostan. A Galileijevom sinu 
ranije je papa na Galileijevu mo- 
lbu dao novčanu potporu. Sve to 
pokazuje prisnu vezu Galileija 
i Crkve i pokazuje Galileija kao 
pripadnika Crkve. 

Paradoks sučeljavanja 
znanstvenika Galileija i teologa 
Bellarmina 

Hrvatski teolog Vjekoslav 
Bajsić isticao je da je Galileije- 
vom osudom zadugo prigušena 
rasprava o vezi Biblije i znanosti, 


ali na veliku štetu same Crkve. 
Bilo kakvo suđenje Galileiju zbog 
znanstvenih i teoloških neslaga- 
nja, bila je pogreška Crkve. Tu 
je pogrešku priznao papa Ivan 
Pavao II. U toj greški zacijelo je 
važnu ulogu igrala i nepovoljna 
crkveno-politička pozadina jer 
je to doba rascjepa između Ka- 
toličke crkve i protestantizma te 
vjerskih ratova. No ironija sud- 
bine jest da je od osude najviše 
koristi imao sam Galilei. Da ni- 
je osuđen, vjerojatno bi do kraja 

Kardinal Bellarmin je 
inzistirao na znanstvenom 
dokazu Kopernikove 
hipoteze kao preduvjetu 
da bi se dopustilo drukčije 
tumačenje Biblije . A Galilei 
znanstveni dokaz nije 
imao! 


života proveo u besplodnim sva- 
đama oko Kopernikovog sustava 
koji se tada nije mogao dokaza- 
ti. (Tek 1838. godine teleskop je 
postao dovoljno snažan daje po- 
moću njega otkrivena vrlo mala 
paralaksa jedne zvijezde i time 
direktno dokazana Kopernikova 
teorija.) Ovako se u miru svoje 
vile Galilei vratio problemima 
mehanike i došao do svog naj- 
značajnijeg znanstvenog otkri- 
ća - do zakona inercije i temelja 
klasične mehanike koje mu je 
u svjetskoj povijesti osiguralo 
mjesto jednog od najvećih znan- 
stvenika. Galilei je imao iznimne 
zasluge i kao najveći populari- 
zator znanosti u povijesti, no 


pritom si je prisvajao i tuđe za- 
sluge, svojatajući otkrića koja su 
otprije njega napravili drugi; na 
primjer, prije njega drugi su na- 
pravili i koristili teleskop, drugi 
znanstvenik je otkrio Jupitero- 
ve mjesece, drugi je znanstve- 
nik otkrio Venerine mijene. Ali 
s Galileijem ta su otkrića postala 
opće poznata! Svojim doprino- 
sima klasičnoj mehanici (zakon 
inercije, načela znanstvene me- 
tode, relativnost gibanja, zakon 
jednoliko ubrzanog gibanja, za- 
kon njihala) Galilei je utro put 
Newtonu za otkriće osnovnog 
zakona gibanja mehanike i za- 
kona gravitacije. A Newton je, 
po općem uvjerenju današnjih 
znanstvenika, najveći znanstve- 
nik svih vremena. 

Kuriozitet je u temeljnom su- 
čeljavanju kardinala Bellarmina i 
Galileija: što se tiče znanstvenog 
argumenta u pravu je bio kardi- 
nal Bellarmin kad je tvrdio da 
tada nije bilo znanstvenog doka- 
za za Kopernikov sustav, a što se 
tiče teološke interpretacije veze 
znanosti i vjere, s današnjeg te- 
ološkog stajališta u pravu je bio 
duboko religiozni Galilei. 

I još nešto: danas je aktualan 
Galileijev stav, a koji vuče podri- 
jetlo još od skolastičkih teologa, 
da se Bog iskazuje čovjeku i pre- 
ko Biblije i preko prirodnih za- 
kona koje je stvorio pri postanku 
svijeta. S tog stajališta uopće ni- 
je moguć sukob znanosti i vjere 
jer je svaka dokazana znanstve- 
na istina automatski u skladu s 
vjerom. Na to je ukazivao i papa 
Ivan Pavao II. 

Od svete Klare do 8oo.-te 



Osam stoljeća drugog franjevačkog reda 

Duh Sveti je Franju i Klaru vezao čvrstim nadnaravnim 
vezom, davao obilne milosti, produbljivao njihov sveti 
svez jer su imali biti nositelji velike karizme ljubavi, 
privoditi mnoge duše k Bogu - uz cijenu osobnih žrtava, 
trpljenja, poniženja, siromaštva. 


S. Marija od Presvetog Srca , Split 
(Anka Petričević) 

- samostan ss. klarisa 


J ubilarna godina počinje na 
Cvjetnicu 2011., a zavr- 
šava na isti blagdan 2012. god., 
kada će se u Asizu održati velika 
proslava. Naglasak je na Franji- 
nu i Klarinu uzvišenom i svetom 
jedinstvu. 

Sv. Klara i poziv 

Nije začudno da je djevojka 
Klara, kći Favaronea di Offre- 
duccioa, godine 1212. odlazila 
u Porcijunkulu da posjeti svoga 
stričevića brata Rufina, kojega je 
Franjo nadasve volio, ali je njezi- 
na prava nakana bila da porazgo- 
vori s Franjom, o kojemu se glas 
već pronio Asizom kao o odabra- 
nom Božjem poslaniku, a ona je 
u svome duhu i srcu bila obuzeta 
vrhunaravnom utjehom i rado- 
šću, želeći da pođe istim putem. 
I taj razgovor bio je za nju otkri- 
venje nadnaravnoga svijeta. Fra- 
njo joj je, u društvu brata Rufi- 
na, uzvratio posjet. 

I nije prošlo dugo vremena 
kada je Klara iznijela svoju že- 
lju samome asiškome biskupu, 
koji ju je ohrabrio, pomogao da 
ostvari svoju želju - time da na 
sam blagdan Cvjetnice 1212. do- 
đe u katedralu i onda iste noći 
pribjegne u Porziunculu, gdje će 


je dočekati s upaljenim svijeća- 
ma u ruci Franjo s braćom i gdje 
će ona pred Marijinim oltarom 
odmah položiti svoje zavjete. 
Potom će biti povjerena sestra- 
ma benediktinkama u samosta- 
nu Sv. Pavla, a potom - nakon 
petnaest dana - prijeći će u sa- 
mostan Sv. Anđela Pazanskoga, 
usred grada. Zbog ovoga izbora, 
pretrpjela je od rodbine razne 
poteškoće kao i njezina sestra 
Janja, koja ju je slijedila na istom 
putu nakon 15 dana. 

Sam Bog je očitovao svoju 
moć i snagu, svoj izbor ovih oda- 
branih duša, koje će biti temelj 
drugog franjevačkoga reda i pot- 
pora klonulim članovima Kristo- 
va mističnoga Tijela. 

Sv. Franjo i sv. Klara 

Duh Sveti je Franju i Klaru 
vezao čvrstim nadnaravnim ve- 
zom, davao obilne milosti, pro- 
dubljivao njihov sveti svez jer su 
imali biti nositelji velike karizme 
ljubavi, privoditi mnoge duše k 
Bogu - uz cijenu osobnih žrtava, 
trpljenja, poniženja, siromaštva. 
Da se mogu posve predati Bogu, 
trebali su se odcijepiti od svega 
što je naravi godilo. Nisu smje- 
li imati posjeda, osim ono malo 

obljetnice ss. klarisa 


zemlje što bijaše potrebno da se 
samostan ogradi. Znademo daje 
samostan Sv. Damjana u koji se 
Klara sva sretna smjestila sa svo- 
jim sestrama, bio zidina, ali su se 
one osjećale sretne. U prizemlju 
bijaše velika blagovaonica i spa- 
vaonica, a mali kor bio je uzor 
siromaštva. Hranu su isprosile 
- svakodnevno preko braće, a i 
Klara je zadobila dar čudesa te je 
sestrama znala priskrbiti kruh. 

Od pape Inocenta III. dobila 
je povlasticu siromaštva „Privi- 
legium paupertatis". Papa Grgur 


IX. koji je posebno volio Klaru i 
njezine sestre, poticao ih je da 
imaju nešto posjeda s obzirom 
na teška vremena i opasnosti 
koje prijete - posebno od raskol- 
nika Fridrika II., no Klara nije 
odustala od svoje molbe izjaviv- 
ši: Sveti Oče, ne želim nikada biti 
oslobođena od nasljedovanja Kri- 
sta! I papa joj je potvrdio istu po- 
vlasticu . 1 

Za njom su hrlile mnoge dje- 
vojke. Klara je primala i plem- 
kinje i pučanke te je ubrzo mo- 
gla osnovati više samostana ne 


samo po Italiji, nego i po Euro- 
pi. Bog je blagoslivljao njezine 
žrtve, njezinu vjernost . 2 Davao 
im je i duhovne utjehe. Franjo 
je putovao s braćom po svije- 
tu, a Klara ga je u duhu pratila 
svojom molitvom. Strepila je za 
njegov život, pogotovo kada je 
pošao s bratom lluminatom u 
tabor sultanu Malec-Camelu u 
Egipat, želeći ga obratiti. Sulta- 
novi doglavnici tražili su za Fra- 
nju smrtnu kaznu, no na sultana 
je djelovala Franjina iskrenost 
i srčanost te ga je još nagradio i 
preporučio se u njegove molitve. 

Aleksandar Haleški bio je Kla- 
ri i sestrama vrstan učitelj. Na- 
dasve je voljela slušati riječi o 
Bogu, o svome Spasitelju te su 
neke sestre bile svjedokinje ču- 
da: kako je božansko Djetešce 
za vrijeme propovijedi slijetalo u 
Klarin naručaj i ona ga je grlila . 3 
Prizor božične noći otkriva nam 
koliko je Klara bila Bogu draga, 
kada je sa svoje bolesničke po- 
stelje u duhu prisustvovala pri- 
zorima službe Božje, koju su bra- 
ća održavala u crkvi Sv. Franje te 
čula brujanje orgulja i slušala ka- 
ko braća pjevaju psalme. Vidjela 
je i same Gospodinove jaslice . 4 

Jer bijaše sjedinjena s Bo- 
gom po trpljenju i patnji, Klara 
je i prema svojim sestrama po- 

1 Toma Čelanski, Životopis sv. Klare i njezini 
spisi, 14 - “Symposion”, knj. X., Split, 2001, 
str. 34. 

2 Sada na svijetu ima oko 1000 samostana 
sestara klarisa. 

3 Isto, 37. 

4 Isto, 29. 



Martini: Sv. Klara (1193.-1253.) 

Klara je u stopu slijedila 
svog utemeljitelja i 
duhovnika Franju , željela 
živjeti po njegovu uzoru. 
Željela je ista Pravila kao 
što ih ima Franjo. 


Bogoslovi sa svojim maestrom 


kazivala savršenu ljubav. Toma 
Čelanski navodi detaljno sve 
njezine vježbe, razne pomoći 
iskazivane sestrama, kao i vanj- 
skim bolesnim osobama koje 
bi je zamolile za pomoć te ih je 
Bog - po njenim molitvama, žr- 
tvama i zaslugama - iscjeljivao. 
Čudesne su bile njene molitve, 
tj. uronjenost u misterij ljubavi. 
I Saraceni raskolnika Fridrika II. 
približavahu se Asizu da ga uni- 
šte. Prvo ih eto k samostanu Sv. 
Damjana. Sestre u strahu pohrli- 
še k bolesnoj majci. Ona ih umiri 
i naredi da je bolesnu odvedu do 
vrata i postave pred neprijatelje, 


a ispred nje da se postavi srebre- 
na posuda uokvirena bjelokošću 
u kojoj se čuvalo Presveto Tijelo. 
Sabrala se u molitvi i rekla svo- 
me Kristu: Zar hoćeš , moj Gospo- 
dine, da tvoje goloruke službenice 
koje sam othranila tvojom krvlju, 
budu evo, predane u ruke pogana? 
Čuvaj, molim Te Gospodine, ove 
svoje službenice koje ovoga časa ja 
ne mogu sačuvati! Začas je iz no- 
vozavjetnog pomirilišta do nje- 
zinih ušiju dopro kao glas nekog 
dječaka: Ja ću vas uvijek čuvati!, a 
ona nadoda: Gospodine moj, ako 
hoćeš, zaštiti i ovaj grad, koji nas 
iz ljubavi prema tebi uzdržava. A 

Krist će na to: Morat će izdržati 
velike kušnje, ali će mojom zašti- 
tom biti obranjen! Smjesta je suz- 
bijena smionost neprijatelja i 
preplašiše se. Siđoše sa zidina na 
koje se uspeše jer su bili smeteni 
Klarinom molitvom. I druge su 
sestre čule Isusov glas... 1 

I Klara je doznala za Franji- 
ne svete rane koje je primio od 
Spasitelja na La Verni. Stao je 
razmatrati muku Gospodinovu 
punih 40 dana, sažalijevajući 
raspetoga Spasitelja. I na jedan 
mah ugleda gdje Seraf sa šest 
ognjenih krila leti iz neba. Obu- 
ze mu dušu i srce neizrecivi žar 
ljubavi, a na tijelu mu se pojavi- 
še rane: na prsima kao sulicom 
otvorena crvena rana; ruke i no- 
ge bijahu mu probodene oštrim 
čavlima; njihove crne glavice 
virile na jednoj strani, a savinu- 
ti šiljci na drugoj... Bio je sličan 
Raspetome. 2 Znamo daje Franjo 
došao u Sv. Damjan i Klara mu 
je zavijala rane, bio je smješten 
u vrtnoj kućici. Kada je jutrom 
sinula zora i zasjalo sunce, ispje- 
vao je Pjesmu brata Sunca... Re- 
mek djelo poezije. 

Klara je u stopu slijedila svog 
utemeljitelja i duhovnika Franju, 
željela živjeti po njegovu uzoru. 
Željela je ista Pravila kao što ih 
ima Franjo. On je zamolio kardi- 
nala Hugolina da ih sastavi, no 
Klara ne bijaše time zadovoljna. 
Moli ponovno Franju da ih prei- 
nači te budu kao i njegova jer je 
željela potpuno siromaštvo i da 
se duhovno vodstvo Reda preda 
maloj braći - franjevcima. Sama 

1 Isto, 21, 22. 

2 1. Cei. pag. 78. 


se dala na posao i napisala novo 
Pravilo koje se u bitnim stvarima 
oslanja na Pravilo male braće iz 
godine 1223. koje je potvrđeno 
papinom bulom. Papa Inocent 
IV. ispunio joj je želju i Pravilo 
potvrdio bulom „Solet annuere" 
- 9. kolovoza 1253. 

Kad Franjo uoči da sestre mo- 
gu za se same živjeti, neprimjet- 
no se od njih povuče. To ih raža- 
losti, ali on im napisa pismeno 
da će se za njih trajno brinuti 
te sastavi svoj „spomenik" na 
radost njihovu. Napisano do- 
slovce glasi: Predragoj sestri Kla- 
ri i ostalim njezinim kćerima u Sv. 
Damjanu, brat Franjo, pozdrav u 
Isusu Kristu. Pošto ste po nadah- 
nuću Gospodnjem postale djecom 
Oca nebeskoga i zarućnicama Du- 
ha Svetoga pa živite po savršenosti 
sv. Evanđelja, obećajem zajedno sa 
svojom braćom da ću vam uvijek 
pružati svoju pomoć, davati savjet 
i brinuti se za vas kao i za samoga 
sebe. S Bogom. 3 

Čelanski također spominje: 
dok je Franjo očekivao smrt, dok 
je zborio braći o ljubavi, više pu- 
ta im je opetovao o Klari i njenim 
sestrama da ih je iskreno ljubio i 
sada preporuča braći neka se ne 
prestanu brinuti za njihovu du- 
hovnu korist. 4 Toma Čelanski 
podrobno opisuje Klarin život 
u trajnoj molitvi i saobraćaju s 
Bogom. Ona se uz križ Spasite- 
lj ev privinula, kao i sestre, raz- 
matrajući o muci Njegovoj. U sv. 
tjednu padala je u ekstazu, zbog 
duboke uronjenosti u bol i mu- 
ku koju je On pretrpio. 5 I druge 

3 II. Cei, pag. 262. 

4 II. Cei, pag. 269. 

5 T. Čel, Životopis sv. Klare, 31. 


sestre vjerno su slijedile svoju 
Majku te je duhovni život u Sv. 
Damjanu cvao i nadaleko širio 
svoj miris. 

Osamstota obljetnica 
ss. klarisa 

Zadnjih godina detaljno smo 
razmatrale o našem posvećenom 
životu, o našoj karizmi, o našem 
radu i molitvi, s naglaskom na 
kontemplaciju i unutarnji život, 

0 duhovnim plodovima, o utje- 
caju Samostana na javnost, sva- 
kako o duhovno-karizmatičnoj 
dimenziji te o povijesnoj, kul- 
turnoj i društvenoj ulozi. 

U svakodnevnom životu na- 
glasak nam je na molitvi - dano- 
noćnoj (svake ponoći ustajemo 
na molitvu „Matutina"). Križni 
put se redovito obavlja. Često 
obdržavamo sat klanjanja; sva- 
koga prvoga petka u mjesecu 
imamo čitavu noć klanjanje, kao 

1 na bi. Presv. Srca Isusova te na 

dane duhovnih zvanja. U ovoj 
ćemo Jubilarnoj godini pojačati 
to klanjanje. Mnogi nam se traj- 
no preporučuju u molitve. Časna 
majka često zove vrsne teologe 
i propovjednike (kao što smo to 
činili i do sada) te nam održa- 
vaju stručna predavanja, tako 
da po primjeru sv. Majke Klare 
trajno imamo duhovnu hranu. 
Pod Regulom smo pape Inocen- 
ta IV., kako bijaše i sv. Klara. Sve 
ove vježbe i molitve HVALA SU 
BOGU. Po njima se povećava mi- 
lost u duši, a time i ljubav koja je 
Kristova krjepost. I On je želi. Ta 
ljubav je ures zajednice. Ta On je 
molio na Posij edn oj večeri: Osta- 
nite u mojoj ljubavi (Iv 15, 9). ■> 

Duh Asiza - dar zrelosti i 

Proslava 25. obljetnice Duha Asiza vedrine 


Ljudski sukobi nisu samo stvar ljudske slabosti, 
ekonomskih i političkih interesa: u temelju sukoba 
nalazi se metafizika rata, koja zasniva gradnju 
vlastitog identiteta na strahu od drugoga i negacijom 
drugoga. Dok ljudi slijede ovu metafiziku, Boga će 
pretvarati u idola koji opravdava uništenje drugoga i 
nikada neće nedostajati razloga za sukobe. 



Fra Mijo Džolan, Split 

- ravnatelj Franjevačkog 
instituta za kulturu mira 


Drije 25 godina, 27. listopada 
\ 1986., Ivan Pavao II. okupio 
je u Asizu 70 predstavnika i vođa 
najvećih svjetskih religija. Bio je 
to međureligijski molitveni su- 
sret za svjetski mir. Odvijao se 
bez natruha sinkretizma, kao su- 
sret u ljubavi i adoraciji jednom i 
zajedničkom Bogu. Svatko je u 
svojoj religijskoj tradiciji izrazio 
brigu i ljubav prema cjelini svi- 
jeta i za mir u svijetu. Svatko je 
mogao pred Bogom, dodirujući 
dubine svoje duhovnosti, pre- 
poznati dragocjenost kako svoje 
religijske tradicije, tako i drago- 
cjenost drugoga pred Bogom. 
Malo kada i malo gdje se kao tih 
dana u Asizu drugoga i drugači- 
jeg susretalo kao dragocjenost, a 
ne kao ,,pakao“ (Sartre). Ta nova 
kvaliteta susreta različitih ljudi 
u svijetu punom sukoba bila je 
događaj Duha, dala je jedno no- 
vo duhovno iskustvo, koje će se 
kasnije nazvati Duh Asiza ili Lo- 
gika Asiza. 

Za franjevce i franjevke svi- 
jeta činjenica da se jedno od 
naj dalekosežnijih duhovnih 


iskustva 20. stoljeća veže uz sv. 
Franju i korijene naše tradicije 
može imati također dalekosežne 
učinke na naše samorazumijeva- 
nje i otkriće mjesta i poslanja u 
suvremenom svijetu. 

Malo je uopće mjesta u svije- 
tu poput Asiza i malo je duhov- 
nih velikana u povijesti poput 
sv. Franje, kamo je papa, ili bilo 
tko drugi, mogao pozvati pred- 
stavnike svih religija bez bojazni 
da će se netko osjećati strancem, 
isključenim, nevažnim: vjerni- 
ke iz Rima, Ženeve, Carigrada, 
Mekke; Dalaj Lamu, Sikhe, Hin- 
duse, Indijance, afričke tradicio- 
naliste... 

Papa je to potvrdio na samom 
otvaranju susreta: Ovaj grad Asiz 
izabrao sam za mjesto našeg dana 
molitve za mir, zbog naročitog zna- 
čenja svetog čovjeka kojeg se ovdje 
štuje - sv. Franje - koga brojne 
osobe u cijelom svijetu poznaju i 
poštuju kao simbol mira, pomire- 
nja i bratstva. 

Smisao proslave 25. 
obljetnice Duha Asiza 

Poruka Duha Asiza mogla 
bi se u negativnoj formi izreći 
kao poruka da religije u vjerno- 
sti svojoj temeljnoj istini ne bi 
smjele biti dio ljudskih sukoba, 
nepravde i zla. Često se Duh Asi- 
za pogrešno tumači kao roman - 
tiziranje odnosa među religijama 
bez problematiziranja sablažnji- 
ve činjenice da su i religije često 

dio ljudskih sukoba, promotori 
neslobode, diskriminacije i ga- 
ženja temeljnih ljudskih prava. 
Naprotiv, Duh Asiza poziva na 
obraćenje jer bez obraćenja i re- 
ligije se kao i svi simbolički su- 
stavi mogu izopačiti u ideologi- 
je; i tako mirne savjesti, čak u 
ime Boga, opravdavati nepravdu 
i zlo. 1 No, smisao religija nije tek 
da ne budu dio konflikta, da tek 
međusobno dijalogiziraju i pod- 
nose se u nekoj vrsti primirja, 
već da u skladu s porukom da 
nema mira među narodima bez 
mira među religijama (H. Kiing), 
budu promotori boljeg, praved- 
nijeg svijeta. 

Religije će pod jednim uvje- 
tom biti nositeljice radosti i na- 
de svijeta, kako je to prigodom 
proslave 20. obljetnice Duha 
Asiza rekao papa Benedikt XVI.: 
Kada religijski osjećaj dostigne 
zrelost, on kod vjernika utvrđuje 
doživljaj da vjera u Boga, Stvori- 
telja svemira, Oca svih, mora ohra- 
briti odnose sveopćega bratstva 
među ljudima. Činjenica je da su 
svjedočanstva najuže povezano- 
sti između odnosa s Bogom i etike 
ljubavi zabilježena u svim velikim 
religijskim tradicijama. 

Proslava 25. obljetnice Du- 
ha Asiza ima smisla ako će nas 
usmjeravati toj zrelosti i odgo- 
vornosti za svijet, koji već po 
tehničkoj i ekološkoj međuovi- 
snosti čezne za duhovnom zre- 
lošću. 

Već se na prvom susretu u 
Asizu pokazalo da je molitva 
medij koji nas uvodi u doživljaj 
zajedništva pred Bogom, upuće- 
nosti na Boga i jednih na druge. 

1 Usp. M. Babić, Nasilje idola. 


Molitvom u duhu Asiza nitko 
ne gubi ništa od svog identite- 
ta. Ovom molitvom osnažuje se 
hod svih ka zrelosti, nitko ne po- 
sjeduje apsolutnu istinu, ali svi 
mogu živjeti od apsolutne isti- 
ne. 

Kršćanski elementi zrelosti 
Duha Asiza 

Za kršćane se Duh Asiza, kao 
duh Evanđelja Isusa Krista, na- 
slanja na dva događaja u povi- 


Duh Asiza poziva na 
obraćenje jer bez 
obraćenja i religije se kao i 
svi simbolički sustavi mogu 
izopačiti u ideologije . 


Sveta Marija 
Anđeoska ili Porcijunkula 

Idite, predragi , dvojica po dvojica u različite krajeve svijeta, navješćujte ljudima mir i 
pokoru za oproštenje grijeha! 


jesti Crkve: sv. Franjo i Drugi 
vatikanski sabor (1962.-1965.). 
Oba nose, u vjernosti Evanđelju 

1 odgovornosti za ljude i svijet 
svoga vremena, prevratničke po- 
ruke, kritiku i novu praksu kao 
ohrabrenje na obraćenje. Naj- 
snažniji elementi zrelosti suvre- 
menog kršćanstva jesu, dakle, 
novi odnos prema drugom i pre- 
ma svijetu. 

Nakon stoljeća nezrelosti, is- 
crpljivanja u neprijateljstvu pre- 
ma drugom i prema svijetu, kr- 
šćani su učenjem Sabora 2 krenuli 
na put zrelosti. Vjera koncilskog 
kršćanina odvija se, kako piše 
Željko Mardešić, u četiri čina: 
upoznavanje svijeta, pomirenje sa 
svijetom, opraštanje svijetu i lju- 
bav prema svijetu. 3 

Veliki teolog Karl Rahner u 
ovom otvaranju Crkve za dijalog 
s drugačijima po vjeri, uvjerenju, 
kulturi te novi odnos prema svi- 
jetu, znanosti i kulturi, vidi novu 

2 Gaudium et spes, Nostra aetate. 

3 Usp. Ž. Mardešić, Odgovornost 
kršćana za svijet. 


epohu Crkve, kao događaj uspo- 
rediv s izlaskom Crkve iz uskog 
židovskog kruga u helenističku 
kulturu i poganski svijet. 

Sv. Franjo je drugoga i svijet 
zagrlio uskrsnom vjerom da lju- 
bav sve ozdravlja: gubavca, raz- 
bojnika, heretika, sultana, vu- 
ka... U Franjinoj etici ljubav je je- 
dini pravedan odnos prema svim 
stvorenjima. To je etos Isusa 
Krista. U prilog ove zrelosti go- 
vore spoznaje suvremene misli. 
Ljudski sukobi nisu samo stvar 
ljudske slabosti, ekonomskih i 
političkih interesa: u temelju su- 
koba nalazi se metafizika rata, 
koja zasniva gradnju vlastitog 
identiteta na strahu od drugoga 
i negacijom drugoga. Dok ljudi 
slijede ovu metafiziku, Boga će 
pretvarati u idola koji opravdava 
uništenje drugoga i nikada neće 
nedostajati razloga za sukobe. 

Franjo u vjernosti svome Gos- 
podinu izlazi iz ove matrice: on 
kao i Isus odustaje od borbe. Na 
djelu je ljubav kao samoponiže- 
nje. Bog tu postaje istovremeno 


ponižen i veći. Tim Bogom Fra- 
njo je fasciniran. Tu je korijen 
onoga što nazivamo Duhom Asi- 
za. Otvaranje tom Duhu moguće 
je, kako vidimo, iz različitih pri- 
stupa i tradicija, no on će za sve 
ostati paradoks, kojega vjernici 
za naše vrijeme žurno trebaju 
prevesti u uvjerljiv govor, prak- 
su i mudrost: zlo pobijeđeno 
zlom se umnaža, zlo se dobrom 
ozdravlja. 

Kako ćemo slaviti 25. 
obljetnicu Duha Asiza? 

Od 1986. do danas Duh Asi- 
za se svake godine slavio na ra- 
zličitim mjestima. Sličan susret 
se dogodio 1993. ponovno s Iva- 
nom Pavlom II, a 2006. s Bene- 
diktom XVI. Zajednica Sv. Egidi- 
ja u Rimu organizira svake godi- 
ne molitvene susrete u nizu gra- 
dova Europe i Mediterana. Naše 
hrvatske franjevačke zajednice 
također nisu posve zaboravi- 
le Duh Asiza kao kairos vlastite 
zrelosti. 

Ove godine dolazi iz Rima - 
od „Franjevačkih VI“, tj. general- 
nih uprava franjevačkih obitelji 
preko OFM ureda za Pravdu, mir 
i skrb za sve stvoreno - snažna 
inicijativa da se na svim razina- 
ma organiziraju proslave Duha 
Asiza. Pri kraju je prijevod pri- 
premljenih tekstova, koji će glo- 
balnoj franjevačkoj obitelji biti 
od pomoći da Duh Asiza pro- 
moviramo „prosjacima smisla", 
muškarcima i ženama našeg svi- 
jeta, svjesni da Franjina iskustva 
s Bogom čine bitan dio Duha 
Asiza. Ako su oznake našeg svi- 
jeta infantilnost i strah, onda je 
Duh Asiza najdragocjeniji dar, 
kao dar zrelosti i vedrine. «;• 




ZAJEDNO U KRISTU 


Apostolski 

pohod pape 
Benedikta XVI, 
Hrvatskoj j' 


Zagreb, 

4. i 5 . lipnja 2011. 


Sveti Oče, dobro nam došao! 


Subota , 4 . lipnja 

• Svečani doček Pape u zagrebačkoj zračnoj luci Pleso. 

• Susret s predsjednikom Republike Hrvatske u Uredu 
Predsjednika RH na Pantovčaku i predsjednicom Vla- 
de Republike Hrvatske u Apostolskoj nuncijaturi. 

• Susret s predstavnicima kulture, akademske zajedni- 
ce, poduzetnika, civilnog društva, politike, diplomat- 
skog zbora te s poglavarima vjerskih zajednica u Hr- 
vatskom narodnom kazalištu. 

• Molitveno bdijenje s mladima na središnjem zagre- 
bačkom Trgu bana Josipa Jelačića. 


Nedjelja , 5 . lipnja 

• Svečano euharistijsko slavlje u povodu Nacionalnog 
susreta hrvatskih katoličkih obitelji na zagrebačkom 
Hipodromu. Poslije svete mise molitva „Kraljice ne- 
ba" i poruka vjernicima diljem svijeta. 

• Molitva Večernje u zajedništvu s biskupima, sveće- 
nicima, redovnicima, redovnicama, bogoslovima i 
sjemeniš tarcima u zagrebačkoj katedrali. Molitva na 
grobu blaženog kardinala Alojzija Stepinca. 


1 Aleksandar III. bio je prvi papa koji je stupio na hrvatsko tlo: 12. ožujka 1177. dospio je u Zadar. Papa Ivan Pavao II. tri je puta posjetio Hrvatsku: 
11. - 12. rujna 1994., 2. - 4. listopada 1998. i 5. - 9. lipnja 2003. 



Blaženi Ivane Pavle II., moli za nas 


Dragi moji Hrvati, 
ostanite uvijek vjerni 
Isusu Kristu, nebeskoj 
Majci Mariji, svetoj Crkvi. 
Zapamtite da vas Papa 
voli i blagoslivlje. 


(Papa iz Bijele Hrvatske) 




Sluga Božji o. fra Ante Antić (1893. - 196 5.). Bio je 
magistar bogoslova u Makarskoj od 1917. do 1945., na 
Visovcu kratko vrijeme i u Zagrebu od 1946. do 1956. 
Franjevački klerikat u Splitu nosi ime po njemu. 


ZADNJA: Susret odgojnih zavoda Provincije (Visovac, 13. studenoga 2010.) 

